KPDNHEP kesal peniaga makanan enggan turun harga
Oleh MOHD AZLI ADLAN

21 Ogos 2022, 5:23 pm
KUALA TERENGGANU – Sikap sebahagian peniaga makanan yang masih tidak menurunkan harga amat dikesali walaupun bahan mentah pada waktu ini rata-ratanya sudah semakin murah dan mudah didapati.
Timbalan Menteri Kementerian Perdagangan Dalam Negeri dal Hal Ehwal Pengguna (KPDNHEP), Datuk Rosol Wahid berkata, pemantauan secara rawak mendapati harga makanan di restoran dan kedai makan di seluruh negara masih lagi tinggi.
Beliau berkata, tidak ramai peniaga makanan mengambil inisiatif menurunkan semula harga jualan mereka walau pun isu kenaikan bahan mentah kini sudah semakin reda.
“Harga barang mentah turun, harga makanan tak turun tetapi apabila harga ayam naik, esok terus naik harga (makanan).
“Harga nasi ayam naik sehingga RM12 sepinggan. Hari ini harga ayam sudah turun antara RM6.40 dan RM7 sekilogram tapi harga sepinggan nasi ayam masih lagi RM12,” katanya ketika ditemui selepas merasmikan Mesyuarat Agung Tahunan Pegawai Syariah Terengganu di sini semalam.
Sehubungan itu, Rosol merayu golongan peniaga menggunakan budi bicara untuk menurunkan semula harga makanan pada masa terdekat.

Jelas beliau, sikap terpuji itu pasti membantu meringankan beban pengguna yang masih terhimpit dengan kenaikan kos sara hidup masa ini.
“Jangan sampai KPDNHEP terpaksa mengambil tindakan drastik menguatkuasakan Akta Kawalan Harga dan Anti-Pencatutan 2011,” katanya. – KOSMO! ONLINE


Lelaki ditahan bersama 2.3 kg heroin
Oleh OTHMAN YAHAYA

21 Ogos 2022, 6:03 pm
SUNGAI PETANI – Polis Kedah menahan lima individu dan merampas 2.3 kilogram (kg) dadah jenis heroin dalam dua serbuan berasingan di daerah Kuala Muda Isnin lalu.
Ketua Polis Kedah, Datuk Wan Hassan Wan Ahmad berkata, tangkapan pertama melibatkan seorang lelaki di Taman Sejati Indah kira-kira pukul 4 petang, 15 Ogos lalu.
“Penahanan suspek berusia 42 tahun itu membawa kepada penemuan lima bungkusan plastik lut sinar mengandungi heroin seberat 2,251.69 gram bernilai kira-kira RM22,500,” katanya dalam kenyataan di sini hari ini.
Kata beliau, susulan penahanan itu, pihaknya melakukan serbuan di sekitar bandar Sungai Petani dan menahan empat lelaki tempatan berusia antara 23 hingga 38 tahun untuk membantu siasatan.
“Suspek pertama dan salah seorang daripada yang ditahan dalam serbuan susulan didapati positif dadah jenis methamphetamine,” ujarnya.
Tambahnya, pihaknya turut menyita wang tunai berjumlah RM500, pelbagai jenis barangan kemas bernilai kira-kira RM27,608 dan sebuah kereta jenis Honda Civic.

“Kesemua suspek direman selama tujuh hari bermula 16 Ogos lalu untuk membantu siasatan di bawah Seksyen 39B Akta Dadah Berbahaya 1952,”
katanya. – KOSMO! ONLINE


Cuaca buruk di 10 negeri petang ini
Oleh HARRITH HISHAM

21 Ogos 2022, 5:57 pm
PETALING JAYA – Ribut petir, hujan lebat dan angin kencang diramalkan melanda 10 negeri termasuk Sabah dan Sarawak petang ini.
Jabatan Meteorologi (MetMalaysia) dalam satu kenyataan berkata, cuaca buruk itu dijangka berlarutan sehingga malam ini.
“Ia melibatkan keseluruhan Perlis, Negeri Sembilan dan Kuala Lumpur termasuk beberapa kawasan di Kedah iaitu Langkawi dan Kubang Pasu.
“Di Kelantan melibatkan Tumpat, Pasir Mas, Kota Bharu, Jeli, Tanah Merah, Bachok, Machang, Pasir Puteh dan Kuala Krai, manakala di Terengganu membabitkan Besut dan Dungun,” katanya.
Bagi Pahang pula, hujan lebat diramalkan membadai Tanah Tinggi Cameron, Raub, Bentong, Temerloh, Bera, Pekan dan Rompin.
Turut terlibat iaitu Kuala Selangor, Hulu Selangor, Gombak, Petaling dan Hulu Langat di Selangor sementara di Johor, hujan lebat hanya tertumpu di Segamat.

“Amaran sama turut dikeluarkan di Sabah Pedalaman (Sipitang, Beaufort dan Tambunan), Pantai Barat dan Kudat, manakala di Sarawak hanya melibatkan Limbang,” ujarnya. – KOSMO! ONLINE


Penstabilan politik cabaran paling getir dihadapi sebagai PM – Ismail Sabri
Oleh EDDY AQMAL MOHAMED HAMIDI

21 Ogos 2022, 5:13 pm
PUTRAJAYA – Perdana Menteri, Datuk Seri Ismail Sabri Yaakob menjelaskan bahawa cabaran paling getir dihadapi beliau sebagai pemimpin nombor satu kerajaan adalah dari segi menstabilkan politik.
Ismail Sabri berkata, kestabilan politik dilihat sebagai cabaran paling getir yang dihadapinya selepas setahun menerajui kepimpinan negara kerana ia adalah berkait dengan kestabilan ekonomi negara.
“Apabila saya mengambil alih kerajaan pada ketika politik negara tidak stabil, kita menandatangani Memorandum Persefahaman (MoU) bersama-sama pembangkang.
“Tidak pernah berlaku dalam sejarah Malaysia, saya masuk pejabat pada hari kedua, tiga pemimpin pembangkang datang untuk berbincang mengenai MoU tersebut yang ditandatangani kemudian,” katanya menerusi perkongsian di laman Facebook hari ini.
Beliau berkata demikian ketika diminta mengulas mengenai cabaran paling getir yang dihadapi sebagai Perdana Menteri selepas setahun menerajui kepimpinan kerajaan bersempena Inspirasi Setahun Keluarga Malaysia hari ini.
Perdana Menteri berkata, perkara kedua paling getir yang dihadapi beliau adalah dari segi pemulihan ekonomi di mana kerajaan telah membuka semula sektor ekonomi yang telah ditutup selama dua tahun berikutan penularan pandemik Covid-19.

“Bila kita buka semula, ia bukan perkara mudah terutamanya melibatkan peniaga-peniaga kecil dan sebagainya. Perusahaan Mikro, Kecil dan Sederhana (PMKS) menghadapi masalah dan kita beri pelbagai insentif untuk bantu mereka.
“Konflik Rusia-Ukraine yang berlaku secara tiba-tiba turut memberi kesan kepada agenda pemulihan ekonomi negara,” ujar beliau.
Jelas Ismail Sabri, berkat hasil usaha kerajaan, Bank Negara telah mengumumkan bahawa Keluaran Dalam Negeri Kasar (KDNK) suku kedua 2022 Malaysia adalah tertinggi di Asia Tenggara.
“Malah, KDNK kita mengatasi pencapaian negara-negara kuasa besar ekonomi yang lain seperti China, Jepun, Amerika, EU dan lain-lain negara,” katanya. – KOSMO! ONLINE


Matahari akan ‘mati’ dalam masa 5 bilion tahun
Oleh KOSMO!

21 Ogos 2022, 5:30 pm
PARIS – Agensi Angkasa Eropah (ESA) menerusi kajian kapal angkasa miliknya, Gaia,  meramalkan bahawa Matahari bakal ‘mati’ tidak lama lagi, lapor portal berita MailOnline, semalam.
Menurut ramalan tersebut, Matahari kini sudah menghampiri separuh daripada jangka hayatnya dan apabila ia mencapai penghujung, cahayanya akan terpadam lalu menjadikan Bumi kesejukan.
Bagaimanapun, data daripada Gaia mencadangkan keadaan tersebut tidak akan berlaku selama sekurang-kurangnya lima bilion tahun lagi.
Gaia menganggarkan Matahari kini berusia sekitar 4.57 bilion tahun. Dengan mengenal pasti jisim dan komposisinya, peranti itu mampu menganggarkan bagaimana Matahari akan berkembang pada masa hadapan.
Pada masa ini, Matahari dianggap berusia ‘pertengahan umur’ dan stabil kerana ia menggabungkan hidrogen menjadi helium.
Gaia terletak kira-kira 1,496,689.92 kilometer dari Bumi dan membawa dua teleskop untuk mendokumentasikan galaksi dan mengkaji bintang bagi meramalkan masa depan mereka. – Agensi


Dua remaja antara 25 ‘kaki lalok’ dadah diberkas ketika berhibur
Oleh MOHAMAD FAIZAL HASHIM

21 Ogos 2022, 5:11 pm
JOHOR BAHRU – Polis menahan 25 individu termasuk seorang wanita yang ‘lalok’ ketika asyik berhibur dalam serbuan yang dilakukan di sebuah pusat hiburan di bandar raya ini, tengah malam semalam.
Ketua Polis Daerah Johor Bahru Selatan, Asisten Komisioner Raub Selamat berkata, Ops Pusat Hiburan yang dijalankan kira-kira pukul 12.15 tengah malam itu oleh Bahagian Siasatan Jenayah bersama Bahagian Siasatan Jenayah Narkotik Ibu Pejabat Polis Daerah (IPD) Johor Bahru Selatan.
Beliau berkata, dalam serbuan tersebut, seramai 43 pengunjung telah diperiksa yang terdiri daripada 33 lelaki dan empat wanita warga tempatan serta seorang lelaki dan tiga wanita warga asing berumur antara 17 hingga 61 tahun.
Katanya, kesemua individu itu termasuk dua remaja lelaki di bawah umur telah dibawa ke IPD Johor Bahru Selatan bagi menjalani ujian saringan air kencing.
“Hasil daripada ujian saringan air kencing mendapati 21 lelaki dan seorang wanita tempatan serta dua remaja lelaki di bawah umur positif ujian dadah.
“Kes disiasat di bawah SEKSYEN 15(1)(a) Akta Dadah Berbahaya 1952 iaitu memasukkan dadah ke dalam tubuh badan yang boleh dihukum penjara tidak lebih dua tahun atau denda tidak lebih RM5,000,” katanya dalam kenyataan hari ini.

Raub berkata, seorang lelaki tempatan yang bekerja sebagai penjaga premis ditahan mengikut Seksyen 6 (2) dibawah Enakmen Negeri Johor kerana menjalankan perniagaan tanpa lesen hiburan yang sah.
Katanya, lelaki terbabit juga disiasat mengikut Seksyen 55(b) Akta Imigresen 1959/63 kerana menggaji pekerja asing yang tidak memiliki pas pekerjaan yang sah.
“Dalam masa sama, tiga wanita warga negara asing telah ditahan di bawah Seksyen 39b Akta Imigresen 1959/63 kerana disyaki bekerja tanpa permit yang sah.
“Pihak polis menyeru kepada orang ramai yang mempunyai sebarang maklumat atau aktiviti penyalahgunaan dadah di mana-mana premis hiburan boleh menghubungi terus di talian hotline IPD Johor Bahru Selatan 07-2182323,” katanya. – KOSMO! ONLINE


Wanita buat senaman perut sambil tergantung di tepi pesawat
Oleh KOSMO!

21 Ogos 2022, 6:00 pm
WASHINGTON – Seorang penerjun udara menjadi sensasi internet apabila video memaparkan dia melakukan senaman sambil tergantung di bahagian tepi pesawat yang sedang terbang dimuat naik ke laman Instagram, lapor stesen penyiaran NDTV, semalam.
Penerjun udara wanita bernama Katie Vasenina itu dipercayai melakukan senaman abdomen secara spontan sebelum melakukan sukan terjun udara.
“Cara paling berkesan untuk melakukan senaman abdomen,” tulis Vasenina pada keterangan video tersebut.
Keberanian Vasenina melakukan senaman dalam situasi yang menakutkan bagi sesetengah orang telah mengundang pelbagai komen netizen.
“Ini kerja gila, saya akan mendapat serangan jantung jika melakukan apa yang anda buat,” tulis seorang pengguna media sosial.
Video tersebut telah berjaya menarik jumlah tontonan sehingga 49.2 juta dan menerima 5.7 juta tanda suka di profil Vasenina. – Agensi


PESZTA pamer karya penerima Program Geran Komuniti Merdeka 118
Oleh KOSMO!

21 Ogos 2022, 4:59 pm
PETALING JAYA –  PNB Merdeka Ventures Sdn. Bhd. (PNB Merdeka Ventures), anak syarikat milik penuh Permodalan Nasional Berhad (PNB) dengan kerjasama Think City, mengalu-alukan orang ramai daripada segenap lapisan masyarakat untuk menghidupkan semangat patriotik sambil berhibur di acara PESZTA.
Program itu akan berlangsung pada 27 Ogos ini di Kampung Attap, Kuala Lumpur yang terletak di presint Merdeka 118 bersempena sambutan Hari Kemerdekaan Ke-65 tidak lama lagi.
Festival ini akan menampilkan pelbagai program menarik antaranya persembahan hiburan, pasar komuniti, pameran dan trak makanan.
Ketua Pegawai Eksekutif PNB Merdeka Ventures, Tengku Datuk  Ab. Aziz Tengku Mahmud berkata, pembangunan Merdeka 118 perlu terus berintegrasi dengan masyarakat sekelilingnya dan pihaknya berbesar hati untuk meraikan sambutan Hari Kemerdekaan Ke-65 bersama pelbagai lapisan komuniti di presint tersebut.
“Sebagai pemilik Stadium Merdeka, visi kami adalah untuk menyemarakkan semula semangat kemerdekaan bagi seluruh rakyat Malaysia dan PESZTA menzahirkan salah satu daripada pelbagai inisiatif kami untuk mencapai objektif ini.
“PESZTA juga merupakan platform bagi penerima Program Geran Komuniti Merdeka 118 untuk mempamerkan karya seni, aktiviti berilhamkan warisan dan produk buatan sendiri mereka,” katanya dalam kenyataan yang dikeluarkan semalam.

Ab. Aziz menjelaskan, sepanjang festival tersebut, para pengunjung boleh mengunjungi festival ini dan menyelami sejarah Malaysia menerusi pameran interaktif anjuran PNB Merdeka Ventures mengenai aktiviti-aktiviti yang telah diadakan di Stadium Merdeka.
Pameran ini memaparkan tayangan video bersejarah, lawatan maya 360 darjah ke Stadium Merdeka serta usaha-usaha pemuliharaan stadium berkenaan.
PESZTA lahir daripada Program Geran Komuniti Merdeka 118 yang telah diadakan sejak kitaran pertama dilancarkan pada bulan Jun 2021 yang lalu.
Festival ini dianjurkan dengan kerjasama pihak berkepentingan yang mewakili kerajaan,sektor swasta serta karyawan tempatan dan komuniti.
Ia turut merangkumi Jabatan Kebudayaan dan Kesenian Negara, Dewan Bandaraya Kuala Lumpur (DBKL), Pentago House, Bangunan Zhongshan Building, Sam Mansion dan Yayasan Jepun KL (JFKL). -KOSMO! ONLINE


Ajaran sesat: Bidang kuasa terletak pada negeri bukan Jakim
Oleh WAT KAMAL ABAS

21 Ogos 2022, 5:51 pm
BUKIT GANTANG – Menteri di Jabatan Perdana Menteri Hal Ehwal Agama, Datuk Idris Ahmad menegaskan sebarang tindakan penguatkuasaan terhadap mana-mana kumpulan ajaran sesat tertakluk dibawah bidang kuasa penuh jabatan agama Islam di peringkat negeri.
Beliau berkata, masih terdapat masyarakat yang terkeliru dan berpendapat bahawa perkara itu adalah di bawah tanggungjawab Jabatan Kemajuan Islam Malaysia (Jakim)
“Dalam banyak situasi berkaitan laporan mengenai ajaran sesat serta disyaki menyeleweng, Jakim hanya berperanan sebagai penyelaras dengan sumber kuasa bagi mengambil tindakan mengenainya adalah dibawah bidang kuasa agama negeri.
“Saya hendak ingatkan bahawa kita kena faham dalam isu agama sebegini berkenaan ajaran sesat dan tarikat, yang boleh bertindak dan mempunyai sumber kuasa adalah mereka dan Jakim hanya penyelarasnya supaya tidak ada yang keliru lalu menuding jari menyalahkan pihak Jakim,” katanya kepada pemberita ketika menghadiri Program Jualan Amal di Markas Pas Sungai Tinggi, Trong di sini hari ini.
Idris berkata, segala aduan berkenaan ajaran sesat itu akan dimaklumkan kepada jabatan agama negeri untuk diambil tindakan.
Menurut beliau, selain penyelarasan, Jakim turut bertindak menangani ancaman ajaran yang menyeleweng melalui beberapa medium platform lain ataranya melalui khutbah, kursus diberikan kepada guru takmir serta forum terbuka yang membabitkan kehadiran orang ramai.

Beliau menasihatkan mana-mana individu muslim yang ingin mendalami ilmu agama supaya mencari guru berlandaskan syariat agar akidah tidak terpesong. – KOSMO! ONLINE


Hukuman sebat terlalu kejam dan tidak berperikemanusiaan – Wan Junaidi
Oleh MOHD. HUSNI MOHD. NOOR

21 Ogos 2022, 4:19 pm
PUTRAJAYA – Menteri di Jabatan Perdana Menteri (Parlimen dan Undang-Undang), Datuk Seri Wan Junaidi Tuanku Jaafar menyifatkan hukuman sebatan yang digunapakai ketika ini dilihat terlalu kejam, keterlaluan dan tidak berperikemanusiaan.
Justeru, pihaknya bersama dengan Jabatan Peguam Negara (AGC) sedang mengkaji hukuman alternatif bagi menggantikan hukuman itu dan pindaan mengenainya akan dibentang ke Parlimen pada sesi Dewan Rakyat, Oktober depan.
“Saya melihat sebatan sehingga 15 kali itu sebagai keterlaluan. Jadi, dalam keadaan demikian saya hendak kaji secara holistik bersama dengan pihak-pihak tertentu mengenai hukuman itu.
“Hukuman sebatan ini kita warisi daripada pihak kolonial dulu, jadi kenapa kita mesti kekalkan perkara ini. Kenapa orang di Malaysia kena sebat, kenapa di England tidak disebat,” katanya ketika ditemui selepas berucap pada Simposium Keluarga Malaysia di sini, hari ini.
Wan Junaidi berkata, beliau berpandangan soal sebatan itu patut dikaji semua malah, dasar transformasi penjara dan kehakiman perlu melihat semula perkara tersebut disamping melihat hukuman gantian kepada undang-undang mati mandatori.
Menurutnya, beliau akan tubuhkan satu jawatankuasa teknikal untuk membuat kajian selain mendengar input daripada semua pihak serta pemegang taruh.

Dalam perkembangan sama, katanya, menerusi pindaan itu kelak hakim juga akan diberi budi bicaranya untuk menetapkan berapa jumlah sebatan yang akan diberikan sesuai dengan kesalahan atau jenayah si pelaku.
Ditanya mengenai alternatif hukuman yang sesuai bagi menggantikan hukuman sebatan itu, Wan Junaidi berpandangan bahawa kaedah sebatan mengikut undang-undang Islam dilihat lebih sesuai.
Ujar beliau, kajian hukuman gantian sebatan itu akan dibentangkan bersama pindaan 11 kesalahan yang dijatuhkan hukuman mati mandatori iaitu sembilan kesalahan di bawah Kanun Keseksaan dan dua kesalahan di bawah Akta Senjata Api (Penalti Lebih Berat) 1971.
Katanya, kerajaan juga akan meneliti syor hukuman gantian bagi satu kesalahan di bawah Seksyen 39B Akta Dadah Berbahaya 1952 dan 22 kesalahan lain yang memperuntukkan hukuman mati tetapi dengan budi bicara Mahkamah.
“Kerajaan pada masa ini melalui Bahagian Hal Ehwal Undang-Undang dengan kerjasama Jabatan Peguam Negara dan kementerian serta jabatan berkaitan sedang meneliti cadangan hukuman gantian dan komited untuk membentangkan pindaan akta-akta yang terlibat dalam sidang Parlimen pada Oktober 2022,” katanya. – KOSMO! ONLINE


‘Macam berniaga di Mekah, Pas minta tiga kita bagi lima’
Oleh DIYANATUL ATIQAH ZAKARYA

21 Ogos 2022, 4:31 pm
MELAKA – UMNO menegaskan pihaknya tidak pernah meninggalkan Pas, malah menawarkan lima kerusi Dewan Undangan Negeri (DUN) atas dasar semangat Muafakat Nasional (MN) namun ditolak oleh parti itu atas kepentingan untuk bersama gabungan lain.
Timbalan Presiden UMNO, Datuk Seri Mohamad Hasan berkata, UMNO secara terang-terangan tidak pernah meninggalkan parti tersebut sebaliknya ditinggalkan ketika menghadapi Pilihan Raya Negeri (PRN) Melaka dan Johor pada tahun lalu.
Menurut beliau, ramalan Pas mengenai kekalahan Barisan Nasional (BN) sekiranya bergerak solo pada Pilihan Raya Umum Ke-15 (PRU-15) juga tidak akan menggugat pendirian parti.
“Kami tak tinggalkan sesiapa, kami tidak tinggalkan MN, mereka yang tinggalkan MN. Ketika kami hendak bersama di Melaka, dia minta tiga (kerusi DUN) kami bagi lima. Macam berniaga di Mekah la kan? Beli tiga dapat dua percuma.
“Dia (Pas) kata kita di Melaka cuma boleh menang 11 kerusi, itu sebabnya dia tak mahu bersama dengan kita. Dia bersama dengan teman baharu dan akhirnya kita menang dua pertiga,” jelasnya.
Beliau berkata demikian pada sidang akhbar sempena lawatan meninjau persiapan BN Melaka di Pusat Dagangan Antarabangsa Melaka (MITC), Ayer Keroh di sini, hari ini.

Tambah beliau, MN juga hanya sebuah piagam dan tidak mengikat mana-mana parti dalam memperjuangkan kepentingan orang Melayu dan Islam.
Dalam pada itu, Mohamad memaklumkan bahawa ramalan BN masih belum bersedia untuk menghadapi PRU-15 sekiranya Dewan Rakyat dibubarkan ketika ini hanyalah spekulasi dibuat oleh ‘peramal politik’. – KOSMO! ONLINE


Pulau Sembilan akan diwartakan Kawasan Perlindungan Marin negeri
Oleh SHAMSUL KAMAL AMARUDIN

21 Ogos 2022, 4:48 pm
LUMUT – Taman Negeri Pulau Sembilan akan diwartakan sebagai Kawasan Perlindungan Marin (MPA) sebagai usaha untuk melindungi habitat dan ekosistem hidupan marin.
Raja Dihilir Perak, Raja Iskandar Dzurkarnain Sultan Idris Shah bertitah, ia sekali gus menjadikan gugusan pulau tersebut sebagai MPA pertama di Perak yang dapat membantu memulihkan produktiviti lautan dan ekosistem hidupan marin.
“Taman Negeri Pulau Sembilan kaya dengan habitat terumbu karang, hidupan marin dan keunikan phytoplankton biru yang dikenali sebagai ‘bluetears’,” titah baginda pada Hari Konservasi Raja Dihilir Perak di Taman Negeri Pulau Sembilan di Pulau Lalang, Gugusan Pulau Sembilan di sini hari ini.
Sementara itu, Pengarah Perbadanan Taman Negeri Perak, Mohamed Shah Redza Hussein, menjelaskan kerajaan negeri telah bersetuju menjadikan Pulau Sembilan sebagai MPA dengan pewartaan dijangka dikuatkuasakan akhir tahun ini.
Beliau memaklumkan apabila diwartakan nanti, pihaknya mencadangkan kawasan perairan sekitar tiga batu nautika sekeliling gugusan pulau tersebut menjadi MPA negeri dan larangan kepada aktiviti penangkapan ikan secara berlebihan.
Jelasnya lagi, pewartaan itu yang akan dilakukan bersama Jabatan Perikanan negeri kemungkinan akan melaksanakan zon kawasan penangkapan ikan serta kuota nelayan yang boleh berada di perairan tersebut pada satu-satu masa.

“Walaupun kerajaan negeri sudah bersetuju, pewartaan itu tidak dibuat serta-merta kerana kita perlu bersemuka dan memberi penjelasan dengan komuniti nelayan berhubung keputusan tersebut,” ujarnya.
Beliau menegaskan keputusan itu sebenarnya untuk kebaikan golongan nelayan juga kerana ia dapat memastikan sumber marin terutama terumbu karang yang dalam keadaan terancam sekarang, sentiasa dipulihara dan dipelihara untuk sumber ikan masa akan datang. – KOSMO! ONLINE


PICK bantu Malaysia keluar daripada pandemik Covid-19
Oleh MOHD. HUSNI MOHD. NOOR

21 Ogos 2022, 4:59 pm
PUTRAJAYA – Menteri Kesihatan, Khairy Jamaluddin Abu Bakar mengakui Program Imunisasi Covid-19 Kebangsaan (PICK) banyak mengundang kemarahan rakyat namun, program itu juga akhirnya membantu negara keluar daripada kesan teruk pandemik.
Khairy Jamaluddin berkata, kejayaan Malaysia keluar daripada pandemik didorong pelaksanaan PICK sehingga negara dinobat antara negara terbaik di dunia yang berjaya pulih dengan cepat daripada Covid-19.
“Saya sedar ramai yang marah kerana bertegas dalam isu vaksinasi, namun PICK itulah menjadi faktor membawa negara keluar daripada situasi rumit disebabkan Covid-19.
“Kajian dibuat Institut Penyelidikan Klinikal di bawah Kementerian Kesihatan (KKM) menunjukkan bahawa program vaksinasi ini berjaya menyelamatkan tidak kurang daripada 17,000 nyawa.
“Sebab itu menjelang Mac saya ambil keputusan selepas membuat penilaian risiko dengan memberi nasihat kepada Perdana Menteri iaitu pada 1 April boleh buka sempadan dan kita beralih ke fasa endemik,” katanya ketika berucap pada Simposium Keluarga Malaysia di Pusat Konvensyen Antarabangsa Putrajaya (PICC), di sini hari ini.
Berkongsi pengalamannya selepas dilantik menerajui KKM, Khairy Jamaluddin berkata, beliau tidak memiliki latar belakang dalam bidang kesihatan namun, Perdana Menteri, Datuk Seri Ismail Sabri melihat beliau mampu menggalas tugas itu selain mempunyai pandangan luas untuk melawan pandemik tersebut.

“Saya melihat pendekatan ketika itu adalah lebih membendung, jadi saya mengarahkan KKM untuk kita melihat bukan hanya selamatkan nyawa, tetapi pada masa sama kita dapat pelihara kehidupan rakyat.
“Kita jangan hanya fokus kepada langkah seperti Perintah Kawalan Pergerakan (PKP) semata-mata kerana kita sudah mempunyai senjata ampuh iaitu vaksinasi,” katanya.
Katanya, kerajaan Keluarga Malaysia pimpinan Perdana Menteri juga dilihat berjaya menstabilkan kerajaan menerusi kelulusan pelbagai rang undang-undang (RUU) di Parlimen yang tidak pernah dicapai sebelum ini. – KOSMO! ONLINE


Projek sekolah terbengkalai siap Disember ini
Oleh ISWAN SHAFIQ ISA

21 Ogos 2022, 4:04 pm
SEBERANG PERAI – Projek pembinaan Sekolah Menengah Kebangsaan (SMK) Bertam Putra di Kepala Batas di sini yang terbengkalai sejak lebih dua tahun lalu dijangka siap selewat-lewatnya hujung tahun ini.
Menteri Perumahan dan Kerajaan Tempatan, Datuk Seri Reezal Merican Naina Merican berkata, ketika ini projek bernilai RM27 juta itu telah 85.9 peratus siap dan kontraktor yang terlibat juga telah diberikan tarikh akhir untuk menyiapkan projek berkenaan.
Menurut beliau, disebabkan kelewatan berkenaan juga, projek pembinaan sekolah itu kini dikategorikan sebagai antara projek ‘sakit’ di negeri ini.
“Sebenarnya, kelewatan pembinaan projek membabitkan institusi pendidikan seperti sekolah ini boleh memberikan tekanan yang kuat kepada pembangunan modal insan setempat.
“Bayangkan projek-projek perumahan, pertumbuhan penduduk tak seiring dengan pertumbuhan atau pembangunan institusi pendidikan hingga menyebabkan berlakunya lambakan (pelajar).
“Pelajar-pelajar ini juga terpaksa pergi ke sekolah lain di Bertam Perdana, Bertam Indah dan Kepala Batas hanya kerana sekolah ini tak siap. Maka, sebab itulah kita ada perancangan yang betul dan seimbang,” katanya kepada pemberita ketika meninjau perkembangan projek sekolah berkenaan di Bertam Putra, di sini hari ini.

Selain projek pembinaan sekolah tersebut, terdapat sekurang-kurangnya satu lagi projek ‘sakit’ dan empat projek lewat atau terbengkalai di negeri ini.
Difahamkan, projek pembinaan SMK Bertam Putra bermula sejak bulan April 2018 dan sepatutnya siap kira-kira dua tahun kemudian, namun tertangguh akibat beberapa kekangan tertentu.
Mengulas lanjut, Reezal berkata, antara kekangan itu termasuk pelaksanaan sekatan pergerakan atau perintah kawalan pergerakan (PKP), kesukaran untuk mendapatkan pekerja asing, kegagalan kontraktor melakukan pengubahsuaian dan sebagainya.
“Ketika ini, apa yang penting adalah kerja (projek terbengkalai) selesai dan tiada nama (kontraktor) yang ‘blacklisted’ (disenaraihitamkan). Saya juga tak mahu projek-projek ini ‘diterminate’ (disingkirkan). Apabila ‘diterminate’ nak kena ‘retender’ (tender semula) susah,” tambahnya. – KOSMO! ONLINE


Pegawai imigresen ‘halau’ orang awam ditukar serta-merta
Oleh EDDY AQMAL MOHAMED HAMIDI

21 Ogos 2022, 3:32 pm
PUTRAJAYA – Seorang pegawai imigresen yang tular kerana menghamburkan kata-kata kesat dan menghalau orang awam di kaunter Imigresen Pusat Transformasi Bandar (UTC), Seksyen 14, Shah Alam baru-baru ini telah ditukarkan serta-merta.
Ketua Pengarah Jabatan Imigresen (JIM), Datuk Seri Khairul Dzaimee Daud berkata, pihaknya memandang serius kerana perbuatan pegawai terbabit adalah bertentangan dengan slogan jabatan iaitu ‘Integriti, Professional, Mesra’.
“Walaupun siasatan awal mendapati ada unsur-unsur provokasi daripada orang awam, namun tindakan yang diambil oleh pegawai JIM terlibat adalah bertentangan dengan slogan jabatan.
“Selain itu, adalah diakui bahawa menjerit dan mengeluarkan kata-kata kesat terhadap orang awam tidak sepatutnya dilakukan oleh pegawai imigresen yang juga penjawat awam,” katanya dalam kenyataan hari ini.
Menurut beliau, pegawai Imigresen seharusnya bijak mengawal diri dan bersikap professional apabila berdepan provokasi lisan oleh orang awam kerana mereka diberi latihan dan tunjuk ajar yang mencukupi.
“Dalam perkara ini, JIM mengambil tindakan serta merta menukarkan pegawai itu ke bahagian lain dan kertas siasatan serta prosedur tatatertib juga akan dibuka oleh Bahagian Integriti.

“JIM juga kesal dengan tindakan provokasi oleh orang awam. Pelbagai kemudahan disediakan untuk memperbaharui pasport seperti permohonan dalam talian serta lanjutan waktu operasi termasuk Sabtu dan Ahad,” ujar beliau.
Terdahulu, Kosmo! Online pada 19 Ogos lalu melaporkan tentang insiden kekecohan melibatkan seorang pegawai imigresen dan seorang lelaki di kaunter Imigresen UTC, Seksyen 14.
Kekecohan kira-kira pukul 8.30 malam itu berlaku apabila lelaki tersebut difahamkan berang apabila tidak mendapat layanan sewajarnya ketika hadir untuk membuat pasport di fasiliti tersebut. – KOSMO! ONLINE


Sumbat sembilan PATI dalam Naza Citra
Oleh HARRITH HISHAM

21 Ogos 2022, 3:59 pm
PETALING JAYA – Polis mematahkan cubaan dua warga tempatan membawa sembilan pendatang asing tanpa izin (PATI) di Jalan SS2/67 di sini semalam.
Tangkapan pada pukul 11.20 pagi itu dilakukan semasa polis melakukan rondaan di Lebuh Raya Damansara Puchong (LDP).
Ketua Polis Daerah Petaling Jaya, Asisten Komisioner Mohamad Fakhruddin Abdul Hamid berkata, pihaknya mengesan kenderaan pelbagai guna (MPV) jenis Naza Citra yang mempunyai Lesen Kenderaan Motor (LKM) tamat tempoh di Kilometer (KM) 2, Plaza Tol Penchala dan mengarahkannya untuk berhenti.
Bagaimanapun, katanya, pemandu MPV enggan dan memecut kenderaan sehingga ke Jalan SS2/67 sebelum kenderaan tersebut berhenti akibat berlanggar dua buah kenderaan orang awam.
“Pemandu dan penumpang hadapan melarikan diri, namun dapat ditahan di hadapan bangunan berhampiran.
“Pemeriksaan menemui lapan lelaki dan seorang wanita berusia 22 hingga 43 tahun disyaki PATI kerana tidak memiliki dokumen pengenalan diri,” katanya dalam kenyataan di sini hari ini.

Mohamad Fakhruddin berkata, kesemua tangkapan termasuk pemandu dan penumpang hadapan berusia 36 dan 31 tahun dibawa ke Ibu Pejabat Polis Daerah (IPD) Petaling Jaya untuk tindakan lanjut.
Turut dirampas MPV Naza Citra, tiga buah telefon bimbit, wang tunai RM500 dan beg pakaian.
“Siasatan awal mendapati kesemua imigran dibawa masuk ke Malaysia untuk bekerja di kilang sekitar Damansara, Petaling Jaya dan tidak boleh berbahasa Inggeris atau Melayu,” katanya. – KOSMO! ONLINE


Bapa culas nafkah, harapkan ibu tanggung semua
Oleh KOSMO!

21 Ogos 2022, 4:26 pm
PETALING JAYA – Bapa culas tanggungjawab membayar nafkah dan segala perbelanjaan rumah serta anak-anak ditanggung oleh ibu sepenuhnya.
Perbuatan tersebut menyebabkan si anak membenci bapa malah dia merasakan lelaki itu tidak perlu ada dalam kehidupannya kerana dilihat ‘menyusahkan’ ibu.
Luahan hati seorang individu itu dikongsi oleh pelabur hartanah yang juga Pensyarah Fakulti Senibina Perancangan dan Ukur, Universiti Teknologi Mara (UiTM) Seri Iskandar, Dr. Azizul Azli Ahmad menerusi Facebook.
“Dari kecil jadi saksi lihat bapa sendiri culas menjalankan tanggungjawab. Semua benda ibu bayar termasuk yuran sekolah, barang keperluan kami, belanja rumah, bil dan lain-lain.
“Ayah (gred DG32) selalu pinjam duit ibu (gred DG52). Kemudia suka bergurau minta halal segala hutang yang dipinjam dengan ibu saya.
“Setiap kali raya, entah sejauh mana gurauan itu, tapi saya benci mendengarnya,” katanya pada luahan tersebut.

Dalam pada itu, individu tersebut memaklumkan, bapanya turut meminta maaf kerana tidak dapat memberikan yang sebaiknya kepada anak-anak.
“Sedangkan kami tahu bapa banyak duit, pelbagai perniagaan tetapi dia tidak pandai urus kewangan. Ibu isteri yang baik, tidak pernah sekali pun melawan mahupun mengungkit.
“Saya rasa perasaan benci kepada bapa lebih banyak berbanding sayang sehingga merasakan lebih baik dia tidak ada dalam hidup kami,” ujarnya.
Mengulas lanjut, katanya, bapanya juga tidak memiliki ciri-ciri seorang yang bertanggungjawab seperti menjaga tutur kata, pembersih serta contoh teladan kepada anak-anak.
“Saya terfikir bagaimana dia mahu menjawab soalan di akhirat kelak tentang pemberian nafkah kepada isteri dan keluarga nanti,” katanya. -KOSMO! ONLINE


Bengkel Come Kemas tawar guna peralatan menjahit percuma
Oleh NORLIDA AKMAR IDROS

21 Ogos 2022, 3:40 pm
KUALA NERANG – Kementerian Pembangunan Luar Bandar menerusi Jabatan Kemajuan Masyarakat (Kemas) memperkenalkan bengkel Pusat Daya Maju (Come) yang menawarkan penggunaan peralatan menjahit secara percuma kepada peniaga dan usahawan baharu daripada golongan B40.
Menterinya, Datuk Seri Mahdzir Khalid berkata, terdapat 14 bengkel di seluruh negara termasuk di Kuala Nerang dalam daerah Padang Terap yang bakal memberikan manfaat kepada 3,000 penduduk luar bandar sehingga hujung tahun ini.
Katanya, program itu diwujudkan selaras dengan Aspirasi Keluarga Malaysia bagi memastikan golongan B40 dapat menerima faedah daripada perkhidmatan disediakan kerajaan seterusnya meningkatkan ekonomi masyarakat.
“Golongan peniaga atau usahawan baharu yang tidak mempunyai peralatan lengkap boleh menggunakan peralatan disediakan secara percuma di Pusat Daya Maju.
“Kerajaan sentiasa prihatin dengan keluh kesah masyarakat terutama mereka yang menyara hidup dengan mengambil upah menjahit pakaian,” katanya kepada pemberita selepas melancarkan bengkel Come Padang Terap hari ini.
Turut diadakan pelancaran bengkel Come serentak di beberapa buah negeri termasuk Pahang.

Jelas beliau, peniaga boleh datang ke bengkel tersebut untuk menggunakan mesin jahit yang canggih seperti mesin sulam berkomputer, mesin jahit tepi selain mendapat bimbingan daripada Pemaju Masyarakat Kemas yang mahir tanpa sebarang bayaran.
“Buat masa ini kita menyediakan sebanyak 14 bengkel Come dan akan menambah pusat tersebut pada masa akan datang,” ujarnya. – KOSMO! ONLINE


Inisiatif kerajaan mula memberi impak – Mustapa
Oleh MOHD. HUSNI MOHD. NOOR

21 Ogos 2022, 4:37 pm
PUTRAJAYA – Pertumbuhan ekonomi negara dijangka berterusan bagi separuh kedua tahun ini di sokong permintaan domestik lebih kukuh dan impak susulan pelbagai inisiatif diambil kerajaan.
Menteri di Jabatan Perdana Menteri (Ekonomi), Datuk Seri Mustapa Mohamed berkata, kementerian dan agensi ekonomi utama kini bertungkus-lumus untuk merangka dasar serta strategi ekonomi dan kewangan bagi menangani cabaran ekonomi masa kini.
Beliau berkata, pemulihan ekonomi kini juga banyak disokong dasar dilaksanakan kerajaan seperti mewujudkan peluang pekerjaan bawah Majlis Pekerjaan Negara dan pelaksanaan Rancangan Malaysia Ke-12 (RMK-12).
“Pemulihan ekonomi negara yang sedang berlaku ini dapat dilihat menerusi Keluaran Dalam Negara Kasar (KDNK) yang merekodkan pertumbuhan 6.9 peratus pada separuh pertama tahun ini,” katanya ketika berucap pada Simposium Keluarga Malaysia di Pusat Konvensyen Antarabangsa Putrajaya (PICC) di sini, hari ini.
Katanya, impak pemulihan ekonomi turut dilihat menerusi kewujudan 69,517 pekerjaan baharu dan 211,711 penempatan pekerjaan yang direkodkan setakat 30 Jun lalu.
Mustapa berkata, pencapaian itu diraih menerusi pelaksanaan Insentif Penggajian Jamin Kerja dan Program Latihan dan Peningkatan Kemahiran.

Dalam pada itu, Mustapa berkata, kadar inflasi di Malaysia masih berada pada tahap rendah iaitu sekitar 3.4 peratus berbanding negara lain.
“Pada 29 Jun lalu, kerajaan mewujudkan Pasukan Jihad Tangani Inflasi bagi menangani peningkatan kos sara hidup yang antara lain berperanan menyemak harga kawalan, meningkatkan peruntukan subsidi, mengukuhkan pemantauan dan penguatkuasaan serta penyelarasan komunikasi.
“Hasilnya, kenaikan harga barangan kini lebih terkawal dengan jaminan rantaian bekalan makanan dan penurunan harga bagi beberapa barangan makanan utama,” katanya. – KOSMO! ONLINE


Suspek sindiket ah long, rokok seludup direman hingga Selasa
Oleh MOHD AZLI ADLAN

21 Ogos 2022, 2:38 pm
KUALA TERENGGANU – Empat lelaki yang disyaki anggota sindiket rokok seludup dan pinjaman tidak berlesen ditahan reman selama tiga hari lagi.
Timbalan Ketua Polis, Datuk Wan Rukman Wan Hassan berkata, tambahan tahanan reman sehingga lusa itu telah diterima dari Mahkamah Majistret di sini hari ini.
“Siasatan lanjut terhadap keempat-empat suspek berusia dalam lingkungan 26 hingga 34 tahun itu akan diteruskan.
“Kes disiasat mengikut Seksyen 5 (2) Akta Pemberi Pinjam Wang 1951 dan 135 (1) (d) Akta Kastam 1967,” katanya ketika dihubungi Kosmo! di sini hari ini.
Kosmo! hari ini melaporkan polis berjaya menumpaskan kegiatan sebuah sindiket rokok seludup yang juga bergelar ah long pada Rabu minggu lalu.
Wan Rukman berkata, siasatan awal mendapati anggota sindiket itu yang berasal dari Selangor baru aktif di bandar raya ini sejak beberapa bulan lalu.

Beliau berkata, modus operandi sindiket tersebut ialah memasarkan bekalan rokok disyaki tanpa cukai kepada pengusaha kedai runcit dan peniaga kecil di sekitar bandar raya ini. – KOSMO! ONLINE


Kos kahwin RM7 juta, Mas Idayu nikah 16 September
Oleh SAIRUL ZAMRI MISRANI

21 Ogos 2022, 2:32 pm
KUALA LUMPUR – Teka-teki mengenai tarikh penyatuan dua hati antara penyanyi popular dan Mas Idayu dengan bakal suaminya Muhamad Sufian Isa, 51, terjawab apabila mengesahkan tanggal 16 September depan sebagai hari perkahwinan mereka.
Mas Idayu yang mesra disapa Mummy berkata, majlis akad nikah dan resepsi perkahwinan bakal diadakan di Magica Victory Quill City Mall di ibu kota dengan dihadiri 300 tetamu diundang.
“Insya-Allah pernikahan akan berlangsung seawal pukul 9 pagi dan majlis resepsi di tempat yang sama sekitar pukul 7.30 malam.
“Kalau ikutkan bukan saya yang pilih tarikh bersejarah itu, sepatutnya bulan Mei, tapi macam terlalu awal sangat.
“Jadi Sufian pilih tarikh tersebut (16 September) dan hasil perbincangan, tarikh berkenaan dipersetujui dan dipilih,” katanya.
Tambah pelantun lagu Robek Hatiku itu, jika tiada aral melintang, selepas bernikah nanti, dia dan suami akan mengambil cuti selama dua minggu untuk berehat dan berbulan madu.

“Insya-Allah selepas bernikah nanti, kami akan bercuti selama dua minggu untuk sama-sama berbulan madu.
“Tempat masih tidak tahu lagi, tetapi macam nak ke Santorini, Greece. Tengoklah macam mana nanti. Bab tempat saya tak kisah sangat, asalkan dapat berehat sementara selepas berkahwin,” katanya.
Mengulas mengenai kos majlis kahwin yang mencecah RM7 juta, Mas Idayu atau nama sebenarnya Masidayu Mesnun, 50, tidak menyangka banyak pihak sudi menaja perkahwinan kali keduanya ini.
“Saya sendiri tak sangka kos perkahwinan kedua itu nanti mencecah sampai RM7 juta dan semuanya ditaja termasuk lokasi perkahwinan, set barang kemas, busana persalinan, katering dan fotografi.
“Alhamdulillah. Sebenarnya saya tak terlalu fikir sangat pasal kos keseluruhan, tetapi lebih memikirkan kehidupan selepas bernikah nanti.
“Maklumlah kali terakhir bergelar isteri 16 tahun lalu. Jadi perasaan itu rasa lain sikit. Saya harap bergelar isteri untuk kali kedua ini membawa kebahagiaan berbanding perkahwinan sebelumnya,” ujarnya usai sidang akhbar majlis praperkahwinan dan pelancaran produk penjagaan wajah keluaran pertama miliknya, Twenty.
Terdahulu, awal April lalu, Mas Idayu mengesahkan bakal menamatkan zaman janda dengan lelaki pilihannya yang juga merupakan penerbit televisyen sekitar September nanti.
Sebelum ini, Mas Idayu pernah mendirikan rumah tangga dengan pelakon Aman Graseka pada 1997 dan bercerai sembilan tahun selepas itu.
Hasil perkahwinan, mereka dikurniakan seorang anak perempuan Nur Dayini Asyiqa yang kini berusia 25 tahun. – KOSMO! ONLINE


Wanita selamat kereta terbabas masuk parit
Oleh MOHD YUNUS YAKKUB

21 Ogos 2022, 2:44 pm
SABAK BERNAM – Seorang wanita terselamat selepas kereta Perodua Kancil dipandunya terbabas ke dalam parit sedalam 0.9 meter di Jalan Besar Parit 7, Sekinchan, hari ini.
Mangsa, Siti Hamidah Abu Bakar, 44, diselamatkan orang awam dan hanya mengalami kecederaan ringan.
Pengarah Bomba Selangor, Norazam Khamis berkata, seramai lapan anggota termasuk pegawai bersama jentera telah dikejarkan ke lokasi kejadian selepas menerima panggilan kecemasan pukul 9.55 pagi.
Katanya, sebaik tiba di lokasi selang masa lima minit kemudiannya didapati kereta terbabit berada dalam parit.
“Pemandunya merupakan seorang wanita dikeluarkan orang awam sebelum pihak bomba sampai.
“Mangsa hanya mengalami cedera ringan dan diberikan rawatan awal sebelum dihantar ke Hospital Tanjong Karang untuk tindakan selanjutnya,” jelasnya dalam kenyataan hari ini. – KOSMO! ONLINE


Tuanku Zara Salim berkenan rasmi Klinik Kesihatan Bergerak Purple Truck
Oleh LIYANA RAMLI

21 Ogos 2022, 2:55 pm
IPOH – Raja Permaisuri Perak, Tuanku Zara Salim berkenan merasmikan Purple Truck atau program Klinik Bergerak Saringan Kesihatan Nasional di Padang Ipoh di sini hari ini.
Purple Truck merupakan inisiatif hasil kerjasama MCIS Life dan National Cancer Society Malaysia (NCSM) yang memberikan saringan kanser secara percuma khususnya untuk warga luar bandar dan pedalaman di seluruh negara.
Klinik kesihatan bergerak itu adalah trak berketinggian lima meter diubah suai sebagai platform untuk menganjurkan bengkel kesedaran dan kesihatan tentang penyakit kanser dan penyakit tidak berjangkit di kawasan pedalaman dan luar bandar.
Antara program yang akan dijalankan adalah ceramah dan bengkel interaktif yang berteraskan gaya hidup sihat, kesedaran kanser dan penyakit tidak berjangkit, penilaian kesihatan am dan saringan kepada tiga jenis kanser.
Presiden NCSM, Datuk Dr. Saunthari Somasundaram berkata, trak ikonik ini akan menjadi titik tolak untuk lebih ramai rakyat Malaysia peka tentang penyakit kanser dan menerima saringan untuk pengesanan awal.
“Kanser merupakan penyakit yang amat digeruni, namun kesedaran dan pengetahuan orang awam tentang simptom dan tanda-tanda kanser masih lemah.

“Kemudahan rawatan kanser lebih tertumpu di bandar-bandar besar,” katanya ketika berucap pada majlis perasmian berkenaan di sini hari ini. – KOSMO! ONLINE


Aliff Syukri minta maaf, netizen pula dah muak!
21 Ogos 2022, 3:05 pm
PETALING JAYA – Selepas mencetuskan kontroversi dengan video klip lagu duet Baby Sayang bersama Baby Shima yang dianggap keterlaluan, usahawan sensasi Datuk Seri Aliff Syukri akhirnya tampil membuat permohonan maaf.
Ujar Aliff, 34, apa yang berlaku selama ini adalah kesalahan dirinya sendiri kerana menyanyi merupakan hobinya yang dibuat untuk tujuan suka-suka dan hiburan semata-mata.
Biarpun menerima kecaman tetapi Aliff menjelaskan, video klip lagu tersebut langsung tidak memaparkan dirinya bersentuhan dengan Baby Shima.
“Saya nak minta maaf kepada seluruh rakyat Malaysia sekiranya ada kelakuan saya tak kisahlah mengenai apa jua, lagu ke apa.
“Saya sangat-sangat mohon maaf terutama kepada mak saya, isteri dan keluarga. Sebab ini kesalahan daripada saya. Saya buat benda ini sebagai hobi. Saya buat benda ini hanya kongsi dalam media saya untuk suka-suka,” katanya dalam video dimuat naik dalam Instagramnya.
Tambah usahawan itu lagi, memang menjadi impiannya sejak dahulu untuk bergelar penyanyi tetapi kehadirannya dalam industri bukanlah untuk bersaing dengan mana-mana artis lain.

“Saya tak suka bergaduh, saya suka kebaikan. Jujurnya saya sendiri tak pasti kenapa orang suka kecam saya. Apa salah saya awak?
“Saya juga tidak pernah marah atau bergaduh dengan mana-mana pihak,” luahnya.
Biarpun perkongsian tersebut dibuat Aliff demi meraih simpati dan kemaafan daripada semua orang, tetapi sebaliknya yang berlaku apabila netizen meluahkan rasa muak dengan drama lelaki itu.
Ruangan komen dipenuhi dengan kata-kata sindiran netizen yang mengakui sudah penat dengan skrip drama sama daripada Aliff.
“Ala, jalan cerita sama je awak.”
“Tambah drama lagi ke awak.”
Demikian antara sindiran netizen yang ternyata letih dengan kerenah Aliff yang tidak henti-henti mencipta sensasi dan kemudian tampil membuat permohonan maaf selepas hebat dikecam.
Sejak lebih seminggu lalu, nama Aliff kembali panas gara-gara memuat naik video promosi lagu Baby Sayang memaparkan Baby Shima dalam keadaan berpakaian mencolok mata dan menari panas di sisinya.
Selepas dikecam, dia tampil membuat pengakuan mempunyai masalah mental tahap dua dengan memuat naik gambar pil dan mahu mengundurkan diri dari media sosial.
Dia juga menawarkan kepada mana-mana pihak yang ingin membeli akaun Instagram miliknya yang mempunyai seramai 4.3 juta pengikut pada harga RM500,000.
Bagaimanapun, perkongsian Aliff ternyata dusta apabila seorang netizen mendakwa gambar pil yang dikongsinya dalam Instagram adalah foto lama miliknya. – KOSMO! ONLINE


Banjir Johor: Penduduk mohon kerajaan dalamkan Sungai Skudai
Oleh KHAIRUL MOHD. ALI

21 Ogos 2022, 2:22 pm
JOHOR BAHRU – Penduduk di Kampung Laut, Batu 10, Skudai di sini berharap pihak berkuasa dapat membantu menyelesaikan masalah banjir kilat yang sering berlaku di kawasan berkenaan khususnya apabila tiba musim hujan lebat.
Zulkifli Mat Ahwan, 43, memberitahu, antara perkara yang diharapkan penduduk adalah sekiranya kerajaan dapat melakukan kerja-kerja pedalaman dan pelebaran Sungai Skudai.
Menurut bapa kepada dua orang anak itu, kali terakhir kerja-kerja pedalaman sungai itu dibuat adalah kira-kira 20 tahun lalu
“Sejak lahir, saya memang sudah menetap di kampung ini, dan seingat saya memang kawasan ini akan ditenggelami air sekurang-kurangnya dua kali setahun.
“Setiap kali banjir kilat melanda, penduduk akan mengalami kerugian sehingga ribuan ringgit, saya sendiri rugi lebih RM1,000 setiap kali banjir berlaku.
“Jadi, penduduk kampung ini berharap agar kerajaan dapat melaksanakan kerja-kerja pembersihan dan juga pedalaman Sungai Skudai di kawasan berkenaan bagi mengelak kejadian banjir terus berulang, kerana kali terjadi sungai itu didalamkan adalah pada tahun 1990-an,” katanya kepada pemberita ketika ditemui sedang membersihkan kediaman akibat banjir kilat, petang semalam.

Tambah Zulkifli, dia sudah berasa penat apabila setiap kali banjir kilat berlaku pelbagai barangan di rumahnya akan rosak dan mengalami kerugian akibat air banjir dan tanah berselut.
Terdahulu, seramai 89 penduduk Kampung Laut Batu 10, Skudai terpaksa dipindahkan ke Pusat Pemindahan Sementara (PPS) setelah kediaman mereka dinaiki air sejak semalam. – KOSMO! ONLINE


‘Kaji balik, mari duduk berbincang’
Oleh MOHD YUNUS YAKKUB

21 Ogos 2022, 2:33 pm
SABAK BERNAM – Pas tidak akan berputus asa dalam berusaha mewujudkan kerjasama dengan UMNO atas dasar perpaduan ummah.
Mursyidul Am Pas, Datuk Hashim Jasin berkata, ini ekoran musuh yang dihadapi mereka adalah sama dengan Pas berpolitik untuk Islam selaras dalam perpaduan tersebut.
Katanya, sepatutnya tidak perlu mencari kesalahan masing-masing dengan rundingan harus dilakukan dalam mencapai tujuan itu.
“Kalau UMNO duk keluar kenyataan, nak solo, nak solo. Kita tidak berputus asa menyeru mereka kaji balik dan meh duk bincang.
“Sebab kita hadapi musuh sama dan apa untungnya bertindak dengan tindakan itu, musuh kita boleh berkuasa.
“Dia (UMNO) rugi, kita pun rugi. Kena duduk sekali supaya kita untung, musuh rugi,” katanya selepas melancarkan Kempen Pas Pilihanku 4.0 dan kibar Jalur Gemilang Pas Selangor di sini hari ini.

Beliau menegaskan Pas mengadakan perpaduan ummah ini bukan untuk tujuan pegang jawatan dalam kerajaan dan tiada istilah rebut kedudukan tersebut.
Tambah Hashim, ini terbukti apabila kita tidak mendengar Presiden Pas, Tan Sri Abdul Hadi Awang sekalipun meminta menjadi Perdana Menteri, Timbalan Perdana Menteri dan menteri sekalipun.
“Ini disebabkan kita berpolitik untuk Islam dan bukan guna Islam untuk tujuan peribadi dan hasilnya ( Pas) bersih rasuah.
“Marilah berfikir, rujuk kepada isi piagam yang kita (Muafakat Nasional) tandatangan bersama. Saya pelik apabila UMNO marahkan atau berkelahi dengan Bersatu (Parti Pribumi Bersatu Malaysia), dia suruh kita pun marah sama. Itu tidak kena,” ujarnya.
Mengulas lanjut, Hashim berkata, hasrat Pas hanya ingin menghimpunkan Melayu dan mereka yang berkongsi impian sama menerusi perpaduan ummah.
“Ini kalau dia (UMNO) tidak suka, wajib orang lain pun tak suka. Saya rasa tak betul sebab tak nilai dari kaca mata Islam,” jelasnya. – KOSMO! ONLINE


184,560 dapat manfaat Jualan Murah Keluarga Malaysia
Oleh TENGKU DANISH BAHRI TENGKU YUSOFF

21 Ogos 2022, 3:16 pm
KUALA TERENGGANU – Program Jualan Keluarga Malaysia (PJKM) yang bermula sejak 4 Disember tahun lalu memberi manfaat kepada 184,560 pengguna di Terengganu.
Pengarah Kementerian Perdagangan Dalam Negeri dan Hal Ehwal Pengguna (KPDNHEP) negeri, Saharuddin Mohd. Kia berkata, program sama juga telah menjana jualan lebih RM10.1 juta sepanjang tempoh tersebut.
“Nilai jualan itu dicatat menerusi PJKM yang diadakan sebanyak 117 sesi di seluruh Terengganu setakat 12 Ogos lalu.
“Manfaatnya kepada pengguna di negeri ini akan terus dirasai apabila program itu dijenamakan sebagai Program Jualan Murah Keluarga Malaysia (JMKM) bermula 15 Ogos sehingga 31 Disember ini,” katanya ketika meninjau program JMKM di sebuah pasar raya di sini hari ini.
Saharuddin memberitahu, program JMKM akan diadakan di setiap Dewan Undangan Negeri (DUN) sebanyak dua kali sebulan sehingga hujung tahun ini.
Tambah beliau, setakat ini, 18 kawasan DUN telah memulakan program itu mulai 18 Ogos lalu manakala baki 14 DUN lagi akan turut serta pada minggu hadapan.

“Pengguna akan menerima manfaat membeli barangan keperluan seperti ayam mentah, minyak masak dan tepung gandum dengan harga diskaun,” katanya. – KOSMO! ONLINE


Pensijilan halal: Tiada keperluan penyelarasan antara Jakim dan PBT
Oleh WAT KAMAL ABAS

21 Ogos 2022, 3:25 pm
BUKIT GANTANG – Tiada keperluan pada masa ini untuk Jabatan Kemajuan Islam Malaysia (Jakim) membuat penyelarasan dengan pihak berkuasa tempatan (PBT) bagi mempermudahkan premis menjual makanan termasuk perusahaan mikro dan kecil (PMK) mendapat persijilan halal.
Menteri di Jabatan Perdana Menteri, Datuk Idris Ahmad berkata, proses pensijilan halal pada masa ini bersifat mudah jika permohonannya mematuhi kriteria dan garis panduan prosedur operasi standard (SOP) yang telah ditetapkan.
“Kita khuatir sekiranya penyelarasan ini bakal membuka ruang untuk terjadinya ketidakpatuhan terhadap garis panduan yang sedia ada.
“Kita tidak bagi semudah itu pensijilan halal walau pun pengusahanya beragama islam kerana untuk mengeluarkan sijil halal ini mesti kena ikut sop yang telah ditentukan termasuk dari aspek kebersihan merupakan salah satu daripada kriterianya.
“Sekiranya semuanya dipatuhi sesuai dengan kehendak sopnya ,ianya adalah mudah dan mengambil masa yang singkat,” katanya kepada pemberita ketika menghadiri Program Jualan Amal di Markas Pas Sungai Tinggi Trong di sini hari ini.
Beliau mengulas hal tersebut setelah Dewan Perniagaan Melayu Malaysia menyarankan agar ada penyelarasan antara Jakim dan PBT dalam usaha memperkasakan ekonomi halal melalui Dasar Halal Negara yang akan dimasukkan ke dalam baget 2023 pada Oktober nanti.

Terdahulu, tular di media sosial isu mengenai dua buah premis menjual nasi ayam dan nasi itik di Pulau Pinang yang tidak mempunyai sijil halal.
Kata Idris, sekiranya permohonan untuk mendapatkan sijil halal lengkap serta mematuhi SOP yang dikehendaki, Jakim akan memprosesnya secepat mungkin dan hanya mengambil masa sekitar 17 hari sahaja. – KOSMO! ONLINE


Sasar 200 pengikrar derma organ dalam JAKM Selangor
Oleh MOHAMAD NAUFAL MOHAMAD IDRIS

21 Ogos 2022, 3:06 pm
SHAH ALAM – Seramai 200 pengunjung disasarkan menjadi pengikrar penderma organ sepanjang program Jelajah Aspirasi Keluarga Malaysia (JAKM) peringkat Selangor yang berakhir hari ini.
Pegawai Pendidikan Kesihatan Jabatan Kesihatan Negeri Selangor (JKNS) Amiruddin Abdul Razak berkata, setakat kira-kira pukul 1 tengah hari tadi telah berjaya mengumpulkan seramai 110 orang yang mengikrar sebagai penderma.
“Kalau ikut pecahan menunjukkan peningkatan iaitu 33 pengikrar pada Jumaat, Sabtu (40) dan 37 orang setakat 1 tengah hari ini.
“Jadi, saya sasarkan untuk dapat 100 lagi orang untuk jadi pengikrar sebelum jelajah di sini habis,” katanya ketika ditemui di khemah Kementerian Kesihatan (KKM) di pekarangan Stadium Shah Alam, hari ini.
Beliau menyatakan kesedaran menderma organ di kalangan rakyat negeri ini semakin meningkat menerusi pelbagai program serta kempen yang dijalankan JKNS.
Tambah Amiruddin, penjelasan beberapa ilmuwan agama mengenai hukum syarak turut menyumbang kepada peningkatan jumlah pengikrar.

“Kami tidak sewenang-wenangnya akan ambil organ penderma walaupun mereka sudah berikrar.
“Kalau keluarga penderma tidak benarkan pegawai perubatan ambil organ penderma, pegawai perubatan itu tidak akan ambil,” ujarnya. – KOSMO! ONLINE


Keadaan Ainul Mardhiah turun naik, tidak boleh dijangka
Oleh KOSMO!

22 Ogos 2022, 10:57 pm
PETALING JAYA – Keadaan kesihatan Ainul Mardhiah Ahmad Safiuddin, 4, dikatakan masih dalam tempoh pemulihan dan rawatan rapi oleh pasukan perubatan meskipun sudah lebih dua minggu berada di Unit Rawatan Rapi Pediatrik (PICU) sebuah hospital akibat jangkitan kuman.
Bapanya, Ahmad Safiuddin Ahmad Razak sebentar tadi memaklumkan keadaan anak sulungnya itu masih tidak dapat dijangka selain merindukan gelagat kanak-kanak tersebut.
“Saya sangat rindu dengan Ainul. Keadaan dia turun dan naik.
“Tidak boleh nak jangka Ainul sekarang,” kongsinya pada hantaran Facebook hari ini.
Terdahulu, ubat-ubatan yang diberikan kepada Ainul Mardhiah sudah banyak dihentikan dan kanak-kanak itu juga sudah tidak demam serta menunjukkan beberapa tindak balas positif.
Tambah Ahmad Safiuddin, tubuh badan Ainul Mardhiah seakan masih lemah dan memerlukan bantuan orang lain untuk duduk. – KOSMO! ONLINE


47 lokasi di KL terjejas akibat pokok tumbang
Oleh HARRITH HISHAM

22 Ogos 2022, 10:28 pm
PETALING JAYA – Sebanyak 47 lokasi direkodkan terjejas dalam kejadian pokok tumbang di sekitar Kuala Lumpur petang tadi.
Dewan Bandaraya Kuala Lumpur (DBKL) dalam kenyataan berkata, sehingga pukul 7.30 malam tadi, sebanyak 47 aduan diterima oleh Skuad Kecemasan DBKL.
“Ia berikutan hujan lebat dan angin kuat yang berlaku pada pukul 4.30 petang, menyebabkan kejadian pokok tumbang dan dahan serkah di kawasan sekitar Kuala Lumpur.
“Namun, keadaan trafik pada ketika ini masih terkawal dan warden trafik telah dikerah ke lapangan bagi memastikan aliran trafik dalam keadaan lancar,” katanya.
Tambah kenyataan itu, kakitangan DBKL terdiri daripada Skuad Kecemasan dan Skuad Penyelamat telah turun kelapangan bagi melakukan kerja-kerja pengalihan batang pokok di kawasan-kawasan terlibat.
Turut membantu bersama-sama iaitu agensi sahabat, Jabatan Bomba dan Penyelamat Malaysia (JBPM) dan Angkatan Pertahanan Awam Malaysia (APM). – KOSMO! ONLINE

47 lokasi yang terjejas dalam kejadian pokok tumbang.
1. Jln Semantan 2, Bukit Damansara
2. No. 17 Changkat Tunku, Bukit Tunku
3. No. 13 Persiaran Segambut
4. Hadapan pintu masuk Hentian Duta
5. Jln Ismail Gurney, Kg Kasipillay
6. No. 12, Selekoh Tunku, Bukit Tunku
7. No. 2A Jln Lurah Tunku, Bukit Tunku
8. Jln Persiaran Maybank, Bukit Nanas
9. No. 53 Jln Beka
10. No. 11 Lurah Tunku, Bukit Tunku
11. No. 6 Simpang Tunku Putra
12. Blok 15 B, Everett Tower,Jln Kiara, Mount Kiara
13. Jln Duta Mas seroja,Tmn Segambut SPPK
14. The Santuary Condominium,
15. Tinggian Tunku, Bukit Tunku
16. No. 11. Jln Semantan 2, Bukit Damansara
17. 77, Jln Setia Bakti, Bukit Damansara
18. Duta Pine Residences Sale Gallery
19. No 21, Jln Mangga,Kg Kasippilay
20. Jln Sultan Iskandar Berdekatan Wisma Tani
21. Hadapan Masjid Wilayah Persekutuan
22. No. 53. Jln Liku Beruas,Bukit Damansaara
23. Sang Suria Condominium, No. 1 Persiaran Park View, Sentul
24. Lingkaran Dutamam
25. Jln Kuching Berdekatan Bulatan Segambut 26. Persiaran Dutamas
27. Jln Kovil Ulu, Sentul
28. Persiaran Kuantan, Tmn Tasik Titiwangsa
29. No. 56 Persiaran Beruas, Bukit Damansara 30. No. 3 Jln Tuanku, Bukit Tunku
31. The Maple, Sentul West
32. Lorong Duta 1
33. Wisma Chese Perdana Off Jln Semantan 34. Persiaran Beruas, Bukit Damansara
35. No. 24 Jln Balau,Bukit Damansara
36. Jln Ledang Maktab, Kg Datuk Keramat 37. No. 8 Lorong Beruas, Bukit Damansara 38. No. 4 Jln Supiah Pillay, Sentul
39. No. 10 Jln Derumun, Bukit Damansara
40. Intan Kenny Condominium 29, Persiaran Bukit Tunku
41. No. 58 Jln Kasipillay, Jln Ipoh
42. Jln Ipoh Persimpangan Jln Persiaran Park View, Jln Ipoh 43. No. 6 Jln Lembah Duta Bukit Tunku
44. Jln Raja Laut Hadapan Pasaraya Wan Lee Heng
45. Changkat Duta Kiara
46. JKR 1716 Jln Ledang
47. Jln Lingkaran Dutamas 2


Video wanita seksi bergelek ketika sambutan acara patriotik dikecam
Oleh KOSMO!

22 Ogos 2022, 10:00 pm
JAKARTA – Sebuah video tular di media sosial Indonesia menerima kecaman ramai kerana memaparkan aksi seorang wanita seksi sedang bergelek di atas sebuah meja ketika acara sambutan Hari Pembentukan Wilayah Riau ke-65, lapor laman berita Detik hari ini.
Dalam video tersebut, wanita berkenaan berjoget sambil menyanyi dalam acara Kejohanan Golf Gabenor Riau Cup XXX yang merupakan sebahagian daripada majlis sambutan pembentukan wilayah tersebut.
Ketika menyanyi di atas meja, wanita berkenaan diperhatikan oleh sebilangan penonton lelaki sehingga ada yang cuba merakam gambar penyanyi itu dari bahagian bawah skirtnya.
Menurut penganalisis sosial Universiti Riau, M. Rawa El Amady, aksi tersebut tidak sepatutnya berlaku kerana sambutan seperti itu seharusnya diisi dengan aktiviti bermanfaat.
“Ulang tahun Riau adalah waktu untuk pemerintah wilayah menambah baik diri dan meningkatkan perkhidmatan kepada masyarakat.
“Kejadian ini jelas menunjukkan kerosakan moral dalam budaya Melayu,” katanya.

Hari pembentukan wilayah Riau disambut pada 9 Ogos lalu, di mana wilayah itu kini berusia 65 tahun. – Agensi


MRSM Kuantan nafi laporan empat pelajar kena tukar sekolah
Oleh KOSMO!

22 Ogos 2022, 10:33 pm
PETALING JAYA – Laporan yang menyatakan Pihak Maktab Rendah Sains Mara (MRSM) Kuantan telah memindahkan pelajarnya yang dikatakan membuli adalah tidak tepat kerana tidak terdapat kes buli atau gengsterism yang berlaku di maktab tersebut.
Menurut pegawai dari bahagian Komunikasi Korporat Mara, Adham Hatta berkata, beberapa laporan berita yang dikeluarkan selepas sidang akhbar Timbalan Menteri Pendidikan II,Datuk Haji Hasbi Habibollah di Majlis Anugerah Perkhidmatan Cemerlang MARA di Kuching, Sarawak hari ini adalah tidak tepat.
“Beberapa media telah mengeluarkan berita dan didapati laporan tersebut adalah tidak tepat. Justeru saya mohon untuk berita tersebut di tarik balik tidak terdapat kes gangsterism atau buli di MRSM Kuantan sepertimana kenyataan media Ibu Pejabat Polis Daerah Kuantan.
“Kes yang berlaku masih di dalam siasatan pihak polis dan pelajar yang mendakwa menjadi mangsa telah dibawa pulang oleh ibu bapa pelajar terlibat,” jelasnya dalam satu hantaran di Facebook MRSM Kuantan Rasmi sebentar tadi.
Tambahnya, sehubungan itu pihaknya memohon kerjasama rakan-rakan media untuk mengambil tindakan yang sewajarnya berkaitan perkara tersebut.
Terdahulu, terdapat laporan portal berita tempatan yang melaporkan pihak MRSM Kuantan telah mengambil tindakan disiplin dan memindahkan beberapa pelajarnya yang dilaporkan membuli ke sekolah lain.

Namun, laporan tersebut telah dibuang daripada portal tersebut sebentar tadi. – KOSMO! ONLINE.


Polis sahkan terima laporan pakar perubatan hilang RM13,000
Oleh EDDY AQMAL MOHAMED HAMIDI

22 Ogos 2022, 11:58 pm
PUTRAJAYA – Polis Diraja Malaysia (PDRM) mengesahkan telah menerima laporan daripada seorang pakar perubatan berhubung dakwaan kehilangan wang sebanyak RM13,000 daripada akaun banknya pada 16 Ogos lalu.
Ketua Polis Daerah Putrajaya, Asisten Komisioner A. Asmadi Abdul Aziz berkata, laporan berhubung kes tersebut telah diterima pada pukul 4.24 petang 19 Ogos lalu dan satu kertas siasatan telah pun dibuka.
“Menurut pengadu, pada 16 Ogos lalu dia telah mendaftar masuk ke laman web perbankan internet miliknya menggunakan satu pautan yang dihantar menerusi sistem pesanan ringkas (SMS) oleh nombor yang tidak dikenali.
“Bagaimanapun, pada 19 Ogos lalu, ketika sedang membuat semakan di akaun CIMB Bank (CIMB) miliknya, pengadu mendapati wang di dalam akaun tersebut telah berkurangan sebanyak RM13,000 tanpa pengetahuannya,” katanya ketika dihubungi hari ini.
Menurut A. Asmadi, pengadu juga telah membuat aduan kepada pihak CIMB dan dimaklumkan bahawa wang berjumlah RM13,000 miliknya itu telah dipindahkan ke dalam akaun bank lain milik penama yang tidak dikenalinya.
“Pengadu menafikan mengetahui mengenai transaksi tersebut dan semakan rekod Commercial Crime Intelligence System (CCIS) ke atas nombor akaun berkenaan tidak menemui sebarang laporan.

“Siasatan berhubung kejadian masih diteruskan dan kes disiasat di bawah Seksyen 420 Kanun Keseksaan,” tegas beliau.
Terdahulu, Kosmo! Online semalam melaporkan tentang seorang pakar perubatan, Dr. Rafidah Abdullah sedang mempertimbangkan untuk mengambil tindakan undang-undang terhadap pihak CIMB berikutan kehilangan wang simpanannya di dalam akaun bank sebanyak RM13,000.
“Sehingga CIMB dan semua bank di Malaysia bersatu, saya tidak akan berhenti membuat bising. Berjuang untuk mereka yang tidak bersuara. Nampaknya Bank Negara Malaysia (BNM) tidak dapat mengawal bank.
“Sangat kecewa dengan CIMB, tidak akan transaksi tiga kali pada pukul 2 pagi tidak ada trigger (amaran)? Mestilah ‘scammer’. Kesannya hilang RM13,000,” soalnya menerusi bebenang ciapan di laman Twitter.-KOSMO! ONLINE


Kenderaan rasmi PM dilihat tinggalkan Seri Perdana
Oleh EDDY AQMAL MOHAMED HAMIDI

22 Ogos 2022, 9:52 pm
PUTRAJAYA – Pertemuan beberapa pemimpin UMNO bersama Perdana Menteri, Datuk Seri Ismail Sabri Yaakob dipercayai berakhir kira-kira pukul 9.11 malam tadi.
Ia susulan kenderaan rasmi Perdana Menteri dilihat meninggalkan pekarangan Kompleks Seri Perdana di sini melalui pintu utama dengan diiringi oleh polis pengiring.
Bagaimanapun, kenderaan milik pemimpin UMNO yang lain dipercayai masih berada di dalam kompleks berkenaan.
Terdahulu, beberapa orang pemimpin UMNO dilihat memasuki pekarangan Kompleks Seri Perdana sejak pukul 6 petang tadi.
Media tempatan sebelum ini melaporkan pemimpin tertinggi UMNO dijangka akan mengadakan pertemuan dengan Perdana Menteri malam ini susulan ketidakhadiran beliau pada pertemuan tergempar di ibu pejabat UMNO di Kuala Lumpur.
Petang tadi, seramai 158 ketua bahagian UMNO yang hadir ke mesyuarat tergempar itu mendesak pilihan raya umum diadakan dengan kadar segera.

Ketua UMNO Sungai Besar, Datuk Seri Jamal Yunos berkata, desakan itu akan disampaikan kepada Ismail Sabri oleh Presiden, Datuk Seri Ahmad Zahid Hamidi dalam mesyuarat tertinggi parti terdekat.
“Majoriti Ketua Bahagian yang hadir hari ini setuju PRU-15 (Pilihan Raya Umum) diadakan dengan kadar segera.
“Mesyuarat hari ini adalah untuk melihat kesiapsiagaan dan keperluan untuk PRU15 nanti, mungkin dalam tempoh sebulan atau mungkin seminggu lagi,” katanya.
Dalam mesyuarat tergempar itu, hanya tiga ahli Majlis Kerja Tertinggi (MKT) parti yang hadir, manakala Ismail Sabri serta Datuk Seri Mahdzir Khalid tidak hadir kerana ada urusan lain. – KOSMO! ONLINE


Hujan lebat di 9 negeri sehingga lewat malam
Oleh HARRITH HISHAM

22 Ogos 2022, 9:48 pm
PETALING JAYA – Ribut petir dan hujan lebat diramalkan melanda sembilan negeri sehingga lewat malam ini.
Menurut Jabatan Meteorologi (MetMalaysia), cuaca buruk dijangka berlaku di Perak membabitkan Kuala Kangsar, Kinta, Kampar, Hilir Perak, Batang Padang dan Muallim.
Bagi di sebelah Pantai Timur, ia melibatkan Jeli, Kuala Krai dan Gua Musang di Kelantan, manakala Tanah Tinggi Cameron, Lipis, Raub, Jerantut, Bentong, Temerloh, Maran, Kuantan, Bera dan Rompin di Pahang.
“Turut teribat, seluruh kawasan Kuala Lumpur dan Putrajaya serta Sabak Bernam, Kuala Selangor, Hulu Selangor, Gombak, Petaling, Hulu Langat dan Sepang di Selangor.
“Di selatan pula, ia meliputi beberapa kawasan di Negeri Sembilan iaitu Jelebu dan Seremban sementara di Johor tertumpu di Mersing dan Kota Tinggi,” katanya hari ini.
Amaran sama turut dikeluarkan di Sarawak melibatkan Samarahan (Simunjan), Betong (Pusa dan Betong), Sarikei (Pakan dan Julau), Sibu (Sibu dan Selangau), Mukah (Daro dan Matu) dan Bintulu.

Selain itu, di Sabah, hujan lebat dijangka melanda Sandakan (Tongod, Telupid, Kinabatangan dan Sandakan). – KOSMO! ONLINE


Beberapa dokumen laporan Audit Forensik LCS dinyahklasifikasikan
Oleh MOHD RASDAN AHMAD

22 Ogos 2022, 10:51 pm
PETALING JAYA – Beberapa dokumen penting yang terkandung dalam laporan Audit Forensik dalaman Boustead Heavy Industries Corporation Berhad (BHIC) mengenai perolehan enam buah Second Generation Patrol Vessel (SGPV), berkeupayaan Littoral Combatant Ship (LCS) Tentera Laut Diraja Malaysia (TLDM) telah dinyahklasifikasikan.
Menteri Kanan Pertahanan, Datuk Seri Hishammuddin Hussein melalui hantaran di Facebooknya berkata, perkara tersebut dilakukan selaras keputusan jemaah menteri untuk menyahklasifikasikan beberapa dokumen penting dalam laporan tersebut.
“Selaras keputusan Jemaah Menteri untuk ‘declassify’ laporan Audit Forensik dalaman Boustead Heavy Industries Corporation Berhad (BHIC) mengenai #LCS; Lembaga Pengarah BHIC telah bermesyuarat dan setuju dokumen tersebut dinyahklasifikasikan.
“Ia boleh didapati di laman web rasmi Jawatankuasa Kira-Kira Wang Negara (PAC) menerusi pautan di bawah :-
https://www.parlimen.gov.my/pac/publication-details.html,” jelasnya sebentar tadi.
Terdahulu, bekas Menteri Pertahanan Mohamad Sabu dan bekas timbalannya Liew Chin Tong menyeru agar Hishammuddin dan kerajaan membuat keputusan di mesyuarat kabinet untuk nyahklasifikasikan beberapa dokumen penting supaya seluruh rakyat Malaysia lebih memahami isu di belakang skandal LCS dan bersama mencari jalan penyelesaian.
Dalam satu kenyataan bersama sebelum ini, mereka berkata tanpa nyahklasifikasi dokumen-dokumen terlibat, banyak soalan akan kekal tidak terjawab. – KOSMO! ONLINE.


Lelaki lagak samseng di NKVE
Oleh MOHD YUNUS YAKKUB

22 Ogos 2022, 11:36 pm
SHAH ALAM – Sepasang suami isteri berdepan detik cemas apabila dihalangi seorang lelaki yang berlagak samseng jalan raya di Lebuh Raya Baru Lembah Klang (NKVE) berhampiran tol Bukit Raja Selangor, di sini semalam.
Dalam kejadian kira-kira pukul 2.50 petang itu, suspek juga bertindak memaki hamun membaling objek yang tidak dikenalpasti ke arah kereta mangsa.
Insiden itu tular menerusi video berdurasi 56 saat di laman Twitter.
Ketua Polis Daerah Shah Alam, Asisten Komisioner Mohd. Iqbal Ibrahim berkata, pihaknya menerima laporan polis daripada pengurus operasi wanita berusia 41 tahun kira-kira pukul 4.20 petang semalam.
Katanya, semasa kejadian wanita itu dan suaminya dari Taman Melawati ke daerah ini.
“Siasatan mendapati suspek yang menaiki kereta Honda berwarna putih telah memberhentikan mangsa ketika di laluan tengah jalan raya.

“Tindakan suspek itu didorong rasa tidak puas hati kerana mangsa menukar lorong semasa memandu,” katanya dalam kenyataan hari ini.
Beliau menambah, suspek telah turun dari kenderaannya sebelum memarahi serta memaki-hamun terhadap wanita itu dan suami.
Ujarnya, ketika hendak beredar mangsa mendapati suspek membaling objek yang tidak dikenalpasti ke arah keretanya.
“Tiada pergaduhan secara fizikal berlaku dan kes disiasat mengikut Seksyen 279 Kanun Keseksaan.
“Usaha mengesan dan merakam pemilik kenderaan tersebut iaitu seorang wanita dan suspek sedang dilakukan untuk siasatan lanjut,” jelasnya.
Sehubungan itu, Mohd Iqbal meminta orang awam yang mempunyai maklumat berkaitan kejadian tersebut agar menghubungi Pegawai Penyiasat Inspektor Mohd. Syer Aidid Rusazman Sharan di talian 019-2223361. – KOSMO! ONLINE


Penunggang motosikal hilang kawalan, maut langgar bas
Oleh NOR AZIAH MAT NOH

22 Ogos 2022, 10:36 pm
PETALING JAYA – Seorang lelaki maut apabila motosikal dinaiki hilang kawalan sebelum melanggar bahagian belakang bas dalam kejadian di Kilometer 34 Lebuh Raya Persekutuan, awal pagi tadi.
Ketua Polis Daerah Petaling Jaya, Asisten Komisioner Mohamad Fakhruddin Abdul Hamid berkata, pihaknya menerima panggilan berhubung kejadian pada pukul 10.44 pagi.
“Hasil pemeriksaan mendapati berlaku kemalangan melibatkan sebuah motosikal jenis EX5 dan bas Causeway Link.
“Siasatan awal mendapati mangsa merupakan seorang lelaki tempatan berusia 47 tahun dipercayai telah hilang kawalan sebelum melanggar bahagian kanan belakang bas yang berhenti untuk mengambil penumpang,” katanya dalam satu kenyataan di sini hari ni.
Menurut Fakhruddin, mangsa disahkan meninggal dunia di lokasi kejadian.
Saksi di tempat kejadian diminta tampil ke balai polis berhampiran atau berhubung dengan Pegawai Penyiasat Trafik, Inspektor Mohd. Hafeez Faesal di talian 011-32311232 bagi membantu siasatan. – KOSMO! ONLINE


Polis kepung rumah Imran Khan, didakwa langgar undang-undang anti keganasan
Oleh KOSMO!

22 Ogos 2022, 9:00 pm
ISLAMABAD – Bekas Perdana Menteri Pakistan yang digulingkan, Imran Khan didakwa melanggar undang-undang anti keganasan negara kerana dipercayai mengancam seorang hakim wanita dan dua pegawai kanan polis semasa perhimpunan di Islamabad malam Sabtu lalu.
Menurut laporan laman berita RT,  klip video yang dilaporkan dirakam di rumahnya petang semalam menunjukkan pihak berkuasa mengepung kediaman itu beberapa jam selepas laporan polis dibuat terhadapnya.
Dalam ucapannya semasa perhimpunan tersebut, Khan mengancam untuk memfailkan tuduhan i terhadap Hakim Zeba Chaudhry, dua agensi polis, Suruhanjaya Pilihan Raya Pakistan, dan lawan politik lain.
Beliau memberi amaran bahawa mereka harus bersedia untuk menghadapi akibat atas layanan buruk mereka terhadap ketua kakitangannya, Shahbaz Gill.
Beliau telah menganjurkan perhimpunan di Taman F-9 Islamabad itu sebagai solidariti bersama Gill yang ditahan minggu lalu atas tuduhan menghasut. -Agensi


Pokok palma ‘selamatkan’ nyawa juruterbang
Oleh KOSMO!

22 Ogos 2022, 9:30 pm
ORLANDO, FLORIDA – Seorang juruterbang  terselamat daripada maut dan hanya mengalami cedera meskipun pesawat ringannya terhempas di hadapan sebuah rumah di negeri Florida, Amerika Syarikat.
Menurut laporan akhbar Daily Star, Remy Colin, 40, mengendalikan pesawat jenis Cessna 182 Skylane sebelum terhempas di laluan masuk ke rumah seorang penduduk di Orlando.
Dia juga berjaya mengelak daripada merempuh kenderaan yang lalu-lalang di jalan raya berhampiran  sebelum sebatang pokok palma  ‘menyelamatkan’ nyawanya dengan menghentikan pesawat.
Rakaman dikongsikan pengguna jalan raya memaparkan pesawat itu mengelak beberapa tiang elektrik sebelum bahagian hadapannya terbenam di dalam tanah di tepi jalan.
“Pada mulanya, kami menyangka pesawat itu hanya terbang rendah, kemudian ia menjadi semakin rendah dan secara tiba-tiba meluncur laju ke arah kami.
“Dalam hanya beberapa saat, ia terbang ke seberang jalan,” kata seorang saksi, Amanda Skuban yang merakam insiden itu.

Peronda Lebuh Raya Florida percaya bahawa kemalangan itu berpunca daripada kegagalan mekanikal. Namun, Colin berkata, penerbangannya terganggu ketika cuba membetulkan radio rosak selain turut kehabisan bahan api ketika melakukan penerbangan penyelenggaraan itu.
Tambahnya, dia memilih untuk cuba mendarat di jalan tersebut bagi mengelak daripada mencederakan orang awam.
Colin yang hanya mengalami lebam-lebam  kini digantung lesen penerbangannya kerana pesawat tersebut tidak mempunyai bahan api yang mencukupi.
Dia turut mengaku memberikan kerjasama dalam siasatan yang dijalankan pihak berkuasa. – Agensi


Pelari sukan lasak cabaran gunung maut dipanah petir
Oleh KOSMO!

22 Ogos 2022, 8:00 pm
ATHENS, GREECE – Seorang peserta acara larian di sebuah kawasan pergunungan di Greece maut dipanah petir, manakala seorang lagi peserta cedera, lapor akhbar Metro UK semalam.
Kejadian pada pagi semalam itu berlaku ketika kumpulan peserta menyertai acara perlumbaan Enam Puncak, yang melibatkan lokasi-lokasi tertinggi di Gunung Falakro, utara Greece.
Mereka berada pada ketinggian kira-kira 1,341 meter  apabila petir menyambar kedua-dua mangsa.
Ketika kejadian, 55 pelari lain dikatakan telah tiba di garisan penamat, manakala berpuluh-puluh lagi peserta masih cuba menamatkan perlumbaan mereka yang berakhir di sebuah resort ski.
Dua pasukan bomba dikejarkan ke gunung tersebut bagi mendapatkan mangsa yang cedera iaitu  seorang lelaki berusia 56 tahun. Seorang peserta  berusia 55 tahun pula meninggal dunia dalam insiden tersebut.
Mangsa yang cedera dibawa ke sebuah hospital di bandar Kavala di mana pihak berkuasa mengesahkan bahawa dia mengalami cedera parah.

Menurut laporan, cuaca cerah ketika perlumbaan bermula, namun kemudian bertukar kepada hujan lebat.
Acara larian sejauh hampir 37 kilometer tersebut bermula pukul 7 malam (waktu tempatan), Sabtu lalu di kampung Pyrgoi pada ketinggian  629 meter di atas gunung setinggi 2,232 meter tersebut. – Agensi


Pemuda iklan cari jodoh tetapi antijanda
Oleh KOSMO!

22 Ogos 2022, 7:30 pm
JAKARTA – Sebuah hantaran yang memaparkan usaha  seorang lelaki mencari calon isteri menjadi tular di media sosial kerana kriteria yang digariskan menyebut bahawa dia sama sekali  tidak suka kepada janda, lapor laman berita Berita Hits semalam.
Dalam hantaran yang dikongsikan di laman Twitter,  lelaki berbaju kuning itu memberitahu hasratnya untuk mencari calon isteri tetapi meletakkan beberapa syarat utama.
Syarat-syarat tersebut termasuk calon isterinya perlu berusia 20 hingga 25 tahun dan seorang gadis.
“Maaf saya tidak menerima janda. Saya antijanda,” tulisnya.
Turut dinyatakan adalah calon isterinya perlu memiliki kewangan yang kukuh dan sekurang-kurangnya bekerja sebagai pegawai kerajaan.
“Supaya boleh memberi wang kepada saya,” katanya.

Tidak dinyatakan sama ada hantaran itu adalah asli atau sengaja direka pihak tertentu namun, ia menerima pelbagai reaksi daripada netizen.
“Buat yang ketawa, semoga jodoh anda begini,” kata seorang netizen. – Agensi


Lelaki maut tersepit dalam lori
Oleh ASLIZA MUSA

22 Ogos 2022, 7:50 pm
KAMPAR – Seorang lelaki maut setelah lori yang dipandunya terbabit kemalangan dengan sebuah treler di Kilometer 302, Lebuh Raya Utara-Selatan arah selatan di sini hari ini.
Kejadian sekitar pukul 3 petang itu mengorbankan V. Palaniandy, 56, yang parah selepas tersepit di tempat duduk pemandu.
Ketua Polis Daerah Kampar, Superintenden Mohamad Nazri Daud berkata, kemalangan membabitkan lori dipandu mangsa dengan sebuah treler dipandu lelaki berusia 39 tahun.
Katanya, pemandu treler tersebut tidak mengalami sebarang kecederaan.
“Siasatan lanjut sedang dijalankan bagi mengenal pasti punca kemalangan yang menyebabkan lori dipandu mangsa rosak teruk di bahagian hadapan.
“Mayat mangsa dihantar ke Hospital Kampar untuk bedah siasat dan kes disiasat mengikut Seksyen 41(1) Akta Pengangkutan Jalan 1987,” katanya. – KOSMO! ONLINE


Pemimpin tertinggi UMNO dilihat masuki kediaman rasmi PM
Oleh EDDY AQMAL MOHAMED HAMIDI

22 Ogos 2022, 8:32 pm
PUTRAJAYA – Beberapa orang pemimpin UMNO dilihat memasuki pekarangan Kompleks Seri Perdana di sini sejak pukul 6 petang tadi.
Antara yang terawal dilihat memasuki kompleks berkenaan adalah kenderaan milik Naib Presiden UMNO, Datuk Seri Mahdzir Khalid.
Kira-kira satu jam kemudian, dua buah kenderaan pelbagai guna (MPV) jenis Toyota Vellfire dilihat berhenti di hadapan balai pengawal kompleks tersebut sebelum meneruskan perjalanan namun tidak dapat dipastikan pemiliknya.
Dalam pada itu, satu sumber mengesahkan pertemuan antara pemimpin-pemimpin itu berlangsung kira-kira pukul 8 malam tadi.
Petang tadi, seramai 158 ketua bahagian UMNO yang hadir ke mesyuarat tergempar di ibu pejabat UMNO di Kuala Lumpur mendesak pilihan raya umum diadakan dengan kadar segera.
Ketua UMNO Sungai Besar, Datuk Seri Jamal Yunos berkata, desakan itu akan disampaikan kepada Perdana Menteri, Datuk Seri Ismail Sabri Yaakob oleh Presidennya Datuk Seri Ahmad Zahid Hamidi dalam mesyuarat tertinggi parti terdekat.

“Majoriti Ketua Bahagian yang hadir hari ini setuju PRU-15 (Pilihan Raya Umum) diadakan dengan kadar segera.
“Mesyuarat hari ini adalah untuk melihat kesiapsiagaan dan keperluan untuk PRU-15 nanti, mungkin dalam tempoh sebulan atau mungkin seminggu lagi,” katanya.
Dalam mesyuarat tergempar itu, hanya tiga ahli Majlis Kerja Tertinggi (MKT) parti yang hadir, manakala Ismail Sabri serta Datuk Seri Mahdzir Khalid tidak hadir kerana ada urusan lain.
Media tempatan seterusnya melaporkan pemimpin tertinggi UMNO dijangka akan mengadakan pertemuan dengan Perdana Menteri malam ini susulan ketidakhadiran beliau pada pertemuan tergempar itu.- KOSMO! ONLINE


Pekerja kilang maut tersepit rantai mesin
Oleh FARAHWAHIDA AHMAD

22 Ogos 2022, 7:39 pm
SEGAMAT – Seorang pekerja kilang maut apabila tersepit pada rantai mesin (fryer conveyer) di sebuah kilang memproses buah kelapa sawit di Jalan Genuang, di sini hari ini.
Anggota bomba dan penyelamat yang dipanggil mengambil masa kira-kira 30 minit untuk mengeluarkan mayat Gan Kian Beng, 57.
Jurucakap Pusat Gerakan Operasi (PGO) Jabatan Bomba dan Penyelamat Malaysia (JBPM) Bandar Baru berkata, pihaknya menerima panggilan kecemasan tentang kejadian pada pukul 3.18 petang.
“Ketika tiba di lokasi, didapati sebahagian tubuh lelaki berkenaan dalam keadaan tersepit pada rantai mesin berkenaan.
“Mangsa disahkan meninggal dunia di tempat kejadian ketika kerja menyelamat dilakukan,” katanya dalam satu kenyataan, di sini.
Mayat mangsa berjaya dikeluarkan pada pukul 3.48 petang dan dihantar ke Hospital Segamat (HDS) bagi tindakan lanjut. – KOSMO! ONLINE


Perjumpaan khas ketua bahagian UMNO hanya bincang PRU-15
Oleh MOHD RASDAN AHMAD

22 Ogos 2022, 9:45 pm
PETALING JAYA – Tiada langsung agenda perbincangan mendesak Perdana Menteri untuk mencampuri urusan mahkamah ketika perjumpaan khas bersama Ketua-ketua Bahagian UMNO tengahari tadi.
Ketua Pemuda UMNO, Datuk Seri Asyraf Wajdi Dusuki berkata, agenda tersebut langsung tidak dibincangkan apatah lagi seolah-olah wujud pertentangan dalam kalangan kepimpinan bahagian.
“Ini satu penglaporan berita fitnah yang langsung tidak bertanggungjawab dan beretika.
“Seharusnya mendapatkan atau memetik sumber yang sahih bukan hanya sekadar menyatakan ‘sumber dalaman’ yang tidak berasas hingga mencetuskan persepsi negatif,” jelasnya hari ini.
Terdahulu, satu portal berita tempatan melaporkan sumber dalaman UMNO mendedahkan pertemuan melibatkan ketua-ketua bahagian itu gagal mencapai kata sepakat untuk mendesak Datuk Seri Ismail Sabri Yaakob campur tangan dalam kes mahkamah melibatkan Datuk Seri Najib Razak.
Tambah laporan tersebut lagi, sumber dalaman memberitahu ramai ketua bahagian yang hadir mesyuarat tersebut tidak bersetuju dengan arahan yang dikeluarkan pemimpin utama UMNO.

Menurut sumber itu lagi, ada dalam kalangan kalangan ketua bahagian yang terpaksa datang selepas dipercayai diberi kata dua, tidak akan diberi watikah untuk bertanding dalam Pilihan Raya Umum ke-15 (PRU15).
Tambah Asyraf, apakah logik untuk mendesak Perdana Menteri campur tangan kes SRC yang sudah sampai ke peringkat Mahkamah Persekutuan ditambah pula bukan PM yang melantik Hakim-Hakim Mahkamah Persekutuan yang ada hari ini.
“Tidak sebagaimana zaman Tun Mahathir yang terlibat dalam pemilihan hakim-hakim seperti dakwaan Tommy Thomas selaku Bekas Peguam Negara dalam bukunya ‘My Story: Justice in the Wilderness.’
“Apa yang boleh saya kongsikan secara umum, perbincangan tadi lebih kepada isu-isu mengenai PRU-15,” jelasnya. – KOSMO! ONLINE


Pokok tumbang di ibu kota, 6 kereta dihempap
Oleh NOR AZIAH MAT NOH

22 Ogos 2022, 7:33 pm
KUALA LUMPUR – Sebanyak lapan kes pokok tumbang dilaporkan berlaku manakala enam buah kereta dihempap di sekitar ibu kota, di sini hari ini.
Pusat Gerakan Operasi (PGO), Jabatan Bomba dan Penyelamat (JBPM) Kuala Lumpur dalam satu kenyataan berkata, kes pokok tumbang berlaku di hadapan Kompleks Kementerian Dalam Negeri (KDN), Jalan Duta Mas 1, di sini.
“Selain itu, turut berlaku kes pokok tumbang mengakibatkan dua kereta jenis Audi dan Proton Pesona dihempap dalam kejadian di hadapan kondominium Mont Kiara Pines.
“Kes yang sama turut berlaku di Jalan Ismail Ghaney, Kampung Kasipillay yang melibatkan dua mangsa. Kedua-dua mangsa tidak mengalami kecederaan,” katanya.
Sementara itu, kejadian pokok tumbang turut
menghalang lalu lintas di Jalan Lembah Duta, Taman Duta petang ini.
Dalam pada itu, sebuah papan tanda turut menghempap sebuah kereta jenis Axia dan tiga motosikal di stesen bas Jalan Duta, Taman Duta.

Tambahnya, terdapat tiga lagi kes pokok tumbang menghempap kereta yang dilaporkan berlaku di Jalan Kuang, Jalan Beruas Damansara Height dan Bukit Tunku sekitar ibu negara. – KOSMO! ONLINE


Peragut ‘melepas’ curi jam tangan mewah selepas pecah cermin Bugatti
Oleh KOSMO!

22 Ogos 2022, 8:30 pm
LONDON – Dua peragut bersenjata cuba memecah cermin sebuah kereta Bugatti milik seorang jutawan di pusat bandar London untuk mencuri seutas jam tangan Rolex berharga £110,000 (RM583,211), lapor akhbar The Sun kelmarin.
Dalam kejadian pada waktu siang itu, jutawan bernama Abdullah F. Al Basman sedang memandu kereta mewahnya yang berharga £3 juta (RM15.9 juta) apabila dia dihimpit oleh seorang penunggang motosikal secara tiba-tiba.
Pencuri tersebut cuba memecahkan tingkap supercar berwarna hitam itu sambil diperhatikan oleh seorang lagi rakan subahatnya yang menunggang motosikal berasingan.
Sasaran mereka dipercayai adalah jam tangan Platinum Rolex Daytona, yang berharga lebih £110,000 (RM583,211).
Menurut saksi, Abdullah menetap di Hotel Berkeley, di mana dua pencuri berkenaan dilihat mengekorinya dari hotel tersebut.
“Dua pencuri tersebut berada di luar hotel pagi ini dan kakitangan mengarahkan mereka agar berlalu dari laluan kereta di hadapan lobi.

“Apabila Abdullah menaiki kereta Bugatti miliknya dan berlalu dari hotel tersebut, dua penjenayah itu mengekorinya sehingga ke Hyde Park Corner. Salah seorang daripada mereka membunyikan hon, dipercayai sebagai isyarat memulakan serangan.
“Saya mengandaikan mereka menanti sehingga tiba di simpang yang mempunyai lampu isyarat merah yang lama sebelum bertindak menyerangnya,” kata saksi tersebut.
Berdasarkan video rakaman, dua peragut itu dilihat menghimpit kereta Abdullah dan mengetuk cermin menggunakan tukul.
Jutawan dari Kuwait itu kemudian memecut kenderaannya, yang menyebabkan dua peragut terbabit gagal dalam ‘misi’ mereka. – Agensi


Bekas Timbalan Menteri Besar Kelantan meninggal dunia
Oleh MUSTAQIM MOHAMED

22 Ogos 2022, 6:37 pm
KOTA BHARU – Bekas Timbalan Menteri Besar Kelantan, Datuk Abdul Halim Abdul Rahman meninggal dunia hari ini.
Perkara itu dimaklumkan oleh Menteri Besar Kelantan, Datuk Ahmad Yakob melalui satu hantaran di laman sosial Facebook miliknya.
Menurutnya, Abdul Halim meninggal dunia di Hospital Raja Perempuan Zainab II di sini kira-kira pukul 3.40 petang tadi.
“Allahyarham merupakan tokoh yang sangat berjasa kepada negeri Kelantan khususnya sebagai antara tokoh penting bermula pentadbiran kerajaan negeri dibawah Dasar Membangun Bersama Islam.
“Beliau dilantik sebagai Timbalan Menteri Besar Kelantan bermula 1990 sehingga 2004. Allahyarham berkhidmat sebagai wakil rakyat bermula sebagai Ahli Dewan Undangan Negeri (ADUN) Banggol 1986 hingga 1995, ADUN Kijang (1995 – 2004) dan Ahli Parlimen Pengkalan Chepa (2004 – 2013),” katanya.
Ahmad memberitahu, kerajaan negeri merakamkan ucapan takziah kepada seluruh ahli keluarga Abdul Halim.

Katanya, beliau mendoakan agar Allahyarham diangkat darjatnya dalam kalangan orang-orang beramal soleh dan ditempatkan bersama orang-orang beriman. – KOSMO! ONLINE


Pelajar tingkatan tiga maut, rakan parah motosikal terbabas
Oleh SITI NUR MAS ERAH AMRAN

22 Ogos 2022, 7:15 pm
SEBERANG PERAI – Seorang pelajar tingkatan tiga maut manakala rakannya parah selepas motosikal yang ditunggang terbabas di Jalan Lebuh Bertam Perdana di sini petang tadi.
Kedua-dua mangsa berusia 13 dan 15 tahun itu merupakan pelajar dari Sekolah Menengah Kebangsaan Bertam Indah di Kepala Batas.
Ketua Polis Daerah Seberang Perai Utara (SPU), Asisten Komisioner Mohd. Radzi Ahmad berkata, penunggang yang maut bersama rakannya yang berusia 13 tahun ketika itu dalam perjalanan dari arah Bertam Pinggiran menghala ke Bertam Perdana kira-kira pukul 3 petang.
“Apabila tiba di tempat kejadian, motosikal yang ditunggangi mangsa telah hilang kawalan menyebabkan terbabas ke kanan jalan dan melanggar pembahagi jalan.
“Penunggang motosikal meninggal dunia di tempat kejadian akibat kecederaan parah pada bahagian kepala manakala rakannya hanya mengalami kecederaan ringan dan dihantar ke Hospital Kepala Batas (HKB) untuk rawatan.
“Mayat mangsa kemudiannya dihantar ke hospital sama untuk proses bedah siasat,” katanya kepada pemberita di sini hari ini.

Beliau memberitahu, kes tersebut akan disiasat mengikut Seksyen 41 (1) Akta Pengangkutan Jalan 1987. – KOSMO! ONLINE


SPRM kesan Lee Che Hing bantu siasatan
Oleh MOHD. HUSNI MOHD. NOOR

22 Ogos 2022, 6:34 pm
PUTRAJAYA – Suruhanjaya Pencegahan Rasuah Malaysia (SPRM) kini sedang mengesan seorang lelaki tempatan bagi membantu siasatan kes.
SPRM menerusi kenyataan akhbar berkata, lelaki berkenaan dikenali sebagai Lee Che Hing, 76, beralamat terakhir di No.17, Persiaran Burhanuddin Helmi, Taman Tun Dr Ismail, Kuala Lumpur atau No. 15, Jalan Putra 6, Taman Putra Sulaiman, Ampang, Selangor.
“Sehubungan itu, orang ramai yang mengenali atau mempunyai maklumat mengenai lelaki tersebut diminta menghubungi pegawai penyiasat, KPKPs Sekhar Mariappan di talian 03-8870 0297 atau 011-36868267 atau secara emel [email protected],” katanya.- KOSMO! ONLINE


Pengantin diangkat kawan redah banjir
Oleh AZMI NORDIN

22 Ogos 2022, 6:41 pm
PETALING JAYA – Majlis persandingan bagi pasangan mempelai dari Johor berlaku kejadian tidak diingini iaitu banjir.
Namun, kehadiran rakan-rakan menunjukkan nilai setia kawan apabila bertindak mengangkat pengantin itu untuk duduk di atas bahu bagi membantunya tidak mengotorkan baju pengantin daripada basah.
Video dikongsikan @NorhayatiKhairi tular di TikTok memaparkan pengantin lelaki itu diangkat rakannya sebelum meredah banjir menunjukkan keakraban persahabatan mereka.
Katanya, kejadian hujan lebat bermula pada pukul 1 tengah hari dan setengah jam kemudian majlis berarak bermula, namun ditunda akibat terkandas banjir.
Majlis perkahwinan kedua-dua mempelai itu berlangsung pada 20 Ogos lalu di Selong Jaya, Johor Bahru.
Semalam, media melaporkan hujan lebat melanda di Johor Bahru menyebabkan beberapa kawasan seperti Kampung Laut Batu 10, Kampung Pasir, Kampung Kangkar Tebrau dan Kampung Kenangan dinaiki air lebih dua meter.

Rata-rata pengguna media sosial meninggalkan komen mereka berasa terharu dengan persahabatan pengantin dan rakan-rakannya.
“Bagusnya yang berkorban tu, semoga bahagia pengantin,” Kata Yana.
“Kepada pengantin jagalah sahabatmu, jangan tinggalkan dia semasa susah, saya cari Shopee tiada orang jual sahabat lagi,” ujar Indah. -KOSMO! ONLINE


KPDNHEP Pulau Pinang rampas 171,000 diesel bernilai lebih RM342,000
Oleh ISWAN SHAFIQ ISA

22 Ogos 2022, 7:25 pm
SEBERANG PERAI – Empat lelaki tempatan ditahan bersama rampasan 171,000 liter minyak diesel dengan anggaran nilai RM342,180 dalam serbuan oleh Kementerian Perdagangan Dalam Negeri dan Hal Ehwal Pengguna (KPDNHEP) negeri di sebuah stor di Bukit Mertajam, di sini hari ini.
Pengarahnya, S. Jegan berkata, dalam serbuan yang sama, sebuah lori kanvas dan tiga buah lori tangki bernilai RM190,000 turut disita dengan anggaran nilai rampasan keseluruhan berjumlah RM532,180.
Terdahulu katanya, serbuan kira-kira pukul 9.45 pagi itu dibuat selepas satu risikan selama empat hari dilakukan pegawai penguat kuasa yang bertugas.
Menurutnya, semasa serbuan pihaknya berjaya menemui sebuah lori kanvas dengan muatan 10 tan yang turut memuatkan lapan unit tong plastik kosong berkapasiti 1000 liter setiap satu yang diubah suai di dalam kenderaan itu di premis terbabit.
“Pemeriksaan lanjut mendapati, terdapat lima buah ‘skid tank’, dua buah lori ‘bonded’, dua buah lori kargo dan lima buah lori tangki dalam premis yang sama.
“Daripada jumlah itu, kesemua lima ‘skid tank’ dan tiga daripada lori tangki itu didapati menyimpan barang kawalan berjadual iaitu minyak diesel dengan jumlah anggaran 171,000 liter iaitu melebihi had simpanan yang dibenarkan,” katanya kepada pemberita sini sebentar tadi.

Beritahu Jegan, hasil soal siasat mendapati, pemilik premis itu bertindak menipu apabila mengisytiharkan yang mereka hanya memiliki sejumlah 35,000 liter diesel bersubsidi dalam simpanan.
Sehubungan itu katanya, kes tersebut disiasat di bawah Akta Kawalan Bekalan 1961.
Tambahnya, ini merupakan rampasan terbesar membabitkan diesel bersubsidi yang diseleweng di Pulau Pinang setakat ini. – KOSMO! ONLINE


Sambut merdeka di majlis perkahwinan rakan
Oleh KOSMO!

22 Ogos 2022, 7:00 pm
JAKARTA – Seorang lelaki di Indonesia menjadi sensasi internet apabila hadir ke majlis perkahwinan rakannya dengan pakaian seperti pejuang kemerdekaan Indonesia, lapor laman Suara.com, semalam.
Menerusi video yang dimuat naik di laman Instagram, tindakan lelaki itu berpakaian patriotik adalah kerana majlis tersebut berlangsung pada tanggal 17 Ogos iaitu bersamaan Hari Kemerdekaan Indonesia.
Semasa tiba di majlis perkahwinan, lelaki itu dengan pantas mencuri tumpuan tetamu kerana berbaju warna merah putih, dengan wajahnya disapu ubat seolah cedera dan terpaksa digendong ke pelamin sambil menjerit laungan merdeka.
“Meraikan perkahwinan sambil merayakan sambutan kemerdekaan,” tulis kapsyen Instagram.
Meskipun perbuatannya membuat tetamu lain sedikit kekok namun ia ternyata memeriahkan lagi majlis tersebut.
Sehingga kini, video tersebut telah berjaya menarik jumlah tontonan sehingga 17,000 kali. – Agensi


Lelaki dicekup miliki pistol tanpa lesen, dadah
Oleh ROSMIZAN RESDI

22 Ogos 2022, 6:30 pm
KOTA BHARU – Seorang lelaki disyaki pengedar dadah dicekup kerana memiliki sepucuk pistol jenis Glock 19 Austria tanpa lesen bersama peluru dan senjata tajam dalam serbuan di Kampung Air Belaga, Ulu Sat dekat Machang minggu lalu.
Suspek berusia 28 tahun dari Gua Musang ditahan Cawangan Siasatan Khas, Jabatan Siasatan Jenayah Kelantan yang menyerbu rumah itu kira-kira pukul 11.50 malam.
Pemangku Ketua Polis Kelantan, Datuk Muhamad Zaki Harun berkata, semasa serbuan, anggota polis memecahkan pintu rumah dan mendapati suspek berada atas katil di dalam sebuah bilik.
Menurutnya, suspek cuba lari dan berlaku pergelutan sebelum dapat diberkas.
“Pemeriksaan lanjut menjumpai sepucuk pistol bersama peluru, dua bilah keris, sembilan bilah pedang dan sebilah parang.
“Turut ditemui 165 biji pil kuda, satu tiub straw berisi serbuk putih dipercayai dadah dan 20 biji pil berwarna putih,” katanya pada sidang akhbar di Ibu Pejabat Polis Daerah Kota Bharu di sini hari ini.

Menurutnya, berdasarkan siasatan, pistol yang dirampas dibeli di negara jiran pada harga RM5,000.
Katanya, ujian saringan air kencing mendapati suspek positif methamphetamine dan mempunyai empat rekod jenayah. – KOSMO! ONLINE


Remaja cuba bunuh diri selepas dipaksa buat oral seks
Oleh DIYANATUL ATIQAH ZAKARYA

22 Ogos 2022, 7:05 pm
MELAKA – Seorang remaja lelaki cuba membunuh diri menggunakan sebilah pisau di kediamannya di Bukit Rambai di sini selepas dipercayai dipaksa membuat seks oral oleh rakan sekolahnya, Jumaat lalu.
Ketua Polis Daerah Melaka Tengah, Asisten Komisioner Christopher Patit berkata, kejadian itu terbongkar selepas ibu mangsa berasa curiga dengan perubahan sikap anaknya yang tiba-tiba menyendiri.
Katanya, hasil soal siasat, remaja terbabit yang merupakan pelajar tingkatan dua di sebuah sekolah berasrama memaklumkan dia telah dipaksa oleh rakan-rakan untuk melakukan seks oral sebelum laporan polis dibuat.
“Ibu mangsa berusia 37 tahun membuat laporan polis di Balai Polis Ayer Keroh semalam mendakwa anaknya telah dipaksa membuat seks oral oleh rakan asramanya.
“Akibat kejadian itu, mangsa menjadi trauma sehingga cuba membunuh dirinya menggunakan pisau,” katanya ketika dihubungi pemberita di sini, hari ini.
Tambahnya, mangsa juga dikatakan mengalami gangguan psikologi sehingga terpaksa dibawa ke Hospital Melaka untuk pemeriksaan lanjut.

Mengulas lanjut Christopher berkata, setakat ini pihaknya masih belum dapat membuat rakaman percakapan daripada mangsa susulan remaja itu masih dirawat di hospital.
“Kini mangsa masih berada di hospital. Sebaik sahaja keadaan kesihatannya pulih, kita akan buat rakaman percakapan untuk siasatan lanjut.
“Kes ini telah diserah kepada Bahagian Siasatan Jenayah Seksual, Wanita dan Kanak-Kanak (D11), Jabatan Siasatan Jenayah Ibu Pejabat Polis Kontinjen (IPK) Melaka,” katanya. – KOSMO! ONLINE


Sindiket pengurup wang haram tumpas
Oleh NOR AZIAH MAT NOH

22 Ogos 2022, 7:09 pm
KUALA LUMPUR – Jabatan Imigresen (JIM) berjaya menumpaskan sindiket pengurup wang haram didalangi warga Bangladesh dalam operasi khas yang dijalankan pada Khamis dan Jumaat lalu di sekitar ibu kota.
Ketua Pengarah JIM, Datuk Seri Khairul Dzaimee Daud berkata, operasi itu dijalankan di tiga premis menjual peralatan telefon, elektronik dan kios agensi pelancongan yang disyaki menjalankan aktiviti pengurup wang tanpa lesen.
“Dalam operasi tersebut, seramai enam lelaki warga Bangladesh berusia lingkungan 26 hingga 40 tahun yang merupakan pekerja serta penjaga premis terbabit berjaya diberkas.
“Salah seorang yang ditahan merupakan dalang utama sindiket iaitu suspek lelaki warga Bangladesh berusia 36 tahun yang tidak memiliki sebarang dokumen pengenalan diri,” katanya dalam satu kenyataan di sini hari ini.
Menurut Dzaimee, pihaknya turut merampas wang tunai berjumlah RM44,035 disyaki hasil aktiviti pengurup wang dan 15 keping pasport Bangladesh dipercayai bagi menjalankan aktiviti ejen pekerja asing.
“Kesemua yang ditahan kini disiasat di bawah Akta Imigresen 1959/63, Peraturan-peraturan Imigresen 1963 dan Akta Pasport 1966.

“Mereka telah dibawa ke Depot Tahanan Imigresen Semenyih bagi tindakan selanjutnya,” ujarnya. – KOSMO! ONLINE


Kompaun RM12.4 juta, majikan langgar Akta 446
Oleh ADNAN IBRAHIM

22 Ogos 2022, 7:20 pm
MUAR – Jabatan Tenaga kerja Semenanjung Malaysia (JTKSM) mengeluarkan kompaun berjumlah RM12.4 juta ke atas majikan yang gagal mematuhi Akta Standard Minimum Perumahan, Penginapan dan Kemudahan Pekerja (Akta 446) sejak Februari 2021 hingga kini.
Timbalan Ketua Pengarah (Operasi) JTKSM, Mohd. Asri Abdul Wahab berkata, jumlah itu adalah susulan pemeriksaan dilakukan pihaknya membabitkan 48,579 majikan dan 183,391 penginapan.
Daripada jumlah itu, kira-kira 40 peratus atau 19,250 majikan didapati gagal mematuhi Akta 446 dengan 148 kertas siasatan dikenakan tindakan pendakwaan yang membabitkan denda RM1.2 juta.
“Antara alasan diberikan majikan adalah sukar mendapat kebenaran pembinaan penginapan dan permohonan sudah dilakukan, namun belum mendapat kelulusan pihak berkuasa tempatan (PBT),” katanya dalam sidang akhbar selepas menyertai Operasi Khas Penginapan dan Asrama Pekerja di Taman Perindustrian Bukit Bakri, di sini sini hari ini.
Mohd. Asri berkata, JTKSM sedia membantu majikan sekiranya mereka mempunyai masalah termasuk perkara berkenaan penginapan pekerja.
“Walaubagaimanapun, pihak majikan perlu tampil ke JTKSM dan juga pihak berkuasa tempatan,” ujarnya.

Mengulas operasi hari ini, beliau berkata, sepanjang dua jam pemeriksaan bermula 10.30 pagi, sejumlah 528 pekerja diperiksa di dua premis.
“JTKSM difahamkan pekerja di kedua-dua premis berkenaan disediakan penginapan atau asrama jenis binaan batu dan zink dan kita sudah pun melihat asrama itu.
“Penginapan pekerja berkenaan tidak mendapat perakuan penginapan daripada JTKSM dan majikan masih belum membuat sebarang permohonan,” katanya.
Beliau berkata, JTKSM masih melakukan siasatan terperinci terhadap majikan serta kawasan penginapan berkenaan dan jika gagal mematuhi Akta 446, mereka boleh dikenakan kompaun sehingga RM50,000 untuk setiap kesalahan.
Operasi tersebut turut disertai Majlis Perbandaran Muar (MPM), Polis Diraja Malaysia (PDRM), Jabatan Imigresen Malaysia (JIM) dan Pertubuhan Keselamatan Sosial (Perkeso). – KOSMO! ONLINE


Lelaki kurang siuman rosakkan Jalur Gemilang
Oleh NOR AZIAH MAT NOH

22 Ogos 2022, 6:27 pm
KUALA LUMPUR – Polis mengambil tindakan ke atas seorang lelaki disyaki kurang siuman yang didakwa merosakkan Jalur Gemilang di Jalan Tun Sambanthan, di sini semalam.
Ketua Polis Daerah Brickfields, Asisten Komisioner Amihizam Abdul Shukor berkata, pihaknya menerima laporan berhubung kejadian itu pada pukul 3.20 petang.
“Apabila unit rondaan bermotosikal tiba di lokasi, terdapat dua pegawai Dewan Bandar Raya Kuala Lumpur (DBKL) bersama seorang lelaki disyaki kurang siuman.
“Pegawai DBKL itu membuat aduan apabila mendapati lelaki tersebut merosakkan Jalur Gemilang berdekatan lokasi,” katanya dalam satu kenyataan di sini hari ini.
Menurut Amihizam, polis kemudian mendapatkan bantuan anggota kereta peronda sebelum membawa lelaki itu ke Balai Polis Brickfields bagi tujuan dokumentasi.
“Lelaki yang disyaki kurang siuman tersebut dihantar ke Pusat Perubatan Universiti Malaya (PPUM) bagi pemeriksaan kesihatan dan untuk dirujuk ke wad Psikiatri.

“Polis menasihati orang ramai agar menyalurkan sebarang maklumat maklumat berkaitan aktiviti menyalahi undang-undang dengan menghubungi MERS 999 atau Ibu Pejabat Polis Daerah Brickfields di talian 03-22979222 atau ke balai polis berhampiran,” ujarnya. – KOSMO! ONLINE


Gempa bumi magnitud 5.8 gegar Bali
Oleh HARRITH HISHAM

22 Ogos 2022, 6:11 pm
PETALING JAYA – Gempa bumi sederhana bermagnitud 5.8 skala Ritcher dilaporkan berlaku di Selatan Bali, Indonesia petang tadi.
Jabatan Meteorologi Malaysia (MetMalaysia) berkata, kejadian itu berlaku pada pukul 4.36 petang pada kedalaman 141 kilometer (km).
“Pusat gempa bumi terletak pada kedudukan 9.5 darjah selatan dan 115.6 darjah timur dengan jarak 98 km Tenggara dari Denpasar, Indonesia.
Bagaimanapun, katanya, tiada ancaman tsunami kepada Malaysia. – KOSMO! ONLINE


Mahkamah: Permohonan peguam dapatkan pernyataan saksi diputuskan esok
Oleh NORLIZAH ABAS

22 Ogos 2022, 6:08 pm
KUALA LUMPUR – Mahkamah Tinggi di sini menetapkan esok bagi memutuskan permohonan pihak pembelaan untuk mendapatkan pernyataan saksi utama pendakwaan yang dirakam Suruhanjaya Pencegahan Rasuah Malaysia (SPRM) dalam perbicaraan kes Syed Saddiq Syed Abdul Rahman.
Pesuruhjaya Kehakiman Datuk Azhar Abdul Hamid menetapkan demikian selepas mendengar penghujahan peguam Gobind Singh Deo yang mewakili Ahli Parlimen Muar itu dan Timbalan Pendakwa Raya, Datuk Wan Shaharuddin Wan Ladin.
Gobind mengemukakan permohonan itu selepas mahkamah menolak permohonannya untuk mencabar kredibiliti saksi pendakwaan ke-13, Rafiq Hakim Razali pada perbicaraan kes pecah amanah, pengubahan wang haram dan penyalahgunaan harta yang dihadapi Syed Saddiq.
Terdahulu Gobind berhujah, pernyataan yang dirakam SPRM itu penting kerana wujud dua senario bercanggah yang diberikan oleh Rafiq yang ketika itu Penolong Bendahari Armada, Parti Pribumi Bersatu Malaysia (Bersatu) berhubung kutipan dana untuk tujuan kempen Syed Saddiq.
Gobind berhujah, Rafiq memberitahu pegawai penyiasat SPRM bahawa wang dalam akaun Armada adalah hasil kutipan dana orang ramai oleh Syed Saddiq sendiri untuk berkempen di Muar.
Bagaimanapun, ketika memberi keterangan lisan di mahkamah, saksi pendakwaan ke-13 itu menyatakan dana tersebut dikutip untuk kegunaan Armada.

“Kami mempunyai `firasat’ lebih daripada mencukupi bahawa wujud percanggahan dalam keterangannya namun kami tidak dibekalkan dengan dokumen berkenaan, jadi bagaimana untuk mendapatkan perbicaraan yang adil,” persoal Gobind.
Hujah Gobind, Rafiq mungkin berbohong di mahkamah dan pihak pendakwaan tidak wajar memberi alasan bahawa mereka mempunyai pernyataan yang dirakam oleh SPRM namun tidak boleh memberikannya.
Bagaimanapun, Wan Shaharuddin berhujah agar permohonan itu ditolak atas alasan pihak pembelaan gagal meyakinkan mahkamah bahawa mereka telah memenuhi syarat yang digariskan di bawah Seksyen 51 Kanun Tatacara Jenayah.
“Pihak pembelaan sebenarnya berhasrat memancing maklumat daripada pernyataan yang direkodkan oleh SPRM selepas permohonan terdahulu ditolak oleh mahkamah.
“Kita sepatutnya sudah boleh menyudahkan keterangan saksi pendakwaan ini, namun perbicaraan seperti tiada kesudahan,” hujah beliau.
Terdahulu, mahkamah menolak permohonan pasukan pembelaan untuk mencabar kredibiliti Rafiq selaku saksi utama pendakwaan selepas berpuas hati tiada percanggahan yang material di antara keterangan lisannya dengan percakapan yang direkodkan oleh SPRM.
Azhar berpendapat, hanya wujud perbezaan kecil yang tidak terjumlah kepada perbezaan material atau percanggahan yang serius yang memerlukan prosiding mencabar kredibiliti saksi diteruskan.
Pada 25 Julai lalu, beliau mengarahkan pasukan pendakwaan menyerahkan kepada mahkamah salinan rakaman percakapan Rafiq yang direkodkan oleh SPRM pada 2020 lalu. – KOSMO! ONLINE